Search is not available for this dataset
url
stringlengths 21
288
| text
stringlengths 1
1.35M
|
|---|---|
https://www.akureyri.is/is/frettir/adalskipulag-akureyrar-2005-2018-tillaga-ad-breytingu-i-s
|
Aðalskipulag Akureyrar 2005 - 2018. Tillaga að breytingu í Sandgerðisbót
Bæjarstjórn Akureyrar auglýsir hér með skv. 1. mgr. 21 gr. skipulags- og byggingarlaga nr. 73/1997 tillögu að breytingu á aðalskipulagi Akureyrar 2005 – 2018 samþykkta í bæjarstjórn 16. desember 2008.
Í breytingartillögunni felst að gert er ráð fyrir 0,3 ha landfyllingu við innsiglinguna í smábátahöfnina í Sandgerðisbót, hafnarsvæði 1.32.2 H. Grjótgarður inni í höfninni verður fjarlægður og strandlínan innst í höfninni lagfærð til samræmis við núverandi stöðu. Afmörkun hafnarsvæðisins og aðliggjandi svæða breytist lítillega.
Tillöguuppdráttur ásamt greinargerð mun liggja frammi í þjónustuanddyri Akureyrarbæjar, Geislagötu 9, 1. hæð, frá 25. mars til 6. maí svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarbæjar: www.akureyri.is undir: Stjórnkerfið/Skipulag og lausar lóðir.
Sandgerðisbót - aðalskipulagsuppdráttur
Samhliða þessari auglýsingu er auglýst tillaga að deiliskipulagi Sandgerðisbótar skv. 25. gr. skipulags- og byggingarlaga nr. 73/1997 þar sem bætt er við nýrri lóð fyrir verbúð, innsigling inn í smábátahöfnina er bætt sem og önnur aðstaða fyrir smábátasjómenn. Athugasemdafrestur hennar er frá 25. mars til 6. maí 2009.
Frestur til að gera athugasemdir við tillöguna rennur út kl. 16:00 miðvikudaginn 6. maí 2009 og skal athugasemdum skilað skriflega til Skipulagsdeildar Akureyrarbæjar, Geislagötu 9, 3. hæð. Hver sá sem ekki gerir athugasemdir við tillöguna innan þessa frests telst vera henni samþykkur.
25. mars 2009
Skipulagsstjóri Akureyrarkaupstaðar
|
https://www.akureyri.is/is/frettir/brekkusida-7-11-og-14-18-tillaga-ad-deiliskipulagi
|
Brekkusíða 7-11 og 14-18. Tillaga að deiliskipulagi
Bæjarstjórn Akureyrarkaupstaðar auglýsir hér með skv. 1. mgr. 25. gr. skipulags- og byggingarlaga nr. 73/1997 tillögu að endurskoðuðu deiliskipulagi Brekkusíðu 7-11 og 14-18.
Skipulagssvæðið afmarkast af lóðum nr. 7-11 og 14-18 við Brekkusíðu. Hámarksbyggingarmagn grunnflatar innan hverrar lóðar verður 180m2 og nýtingarhlutfall 0,45. Almenn bílastæði fyrir framan hús nr. 16 eru færð um 1m til suðurs.
Tillöguuppdráttur mun liggja frammi í þjónustuanddyri Akureyrarkaupstaðar, Geislagötu 9, 1. hæð, næstu 6 vikur frá birtingu þessarar auglýsingar, þ.e. frá 25. mars til 6. maí 2009, svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarkaupstaðar: www.akureyri.is undir: Stjórnkerfið/Skipulag og lausar lóðir.
Brekkusíða 7-11 og 14-18 - Deiliskipulagsuppdráttur
Frestur til að gera athugasemdir við tillöguna rennur út kl. 16:00 miðvikudaginn 6. maí 2009 og skal athugasemdum skilað skriflega til Skipulagsdeildar Akureyrarkaupstaðar, Geislagötu 9, 3. hæð. Hver sá sem ekki gerir athugasemd við tillöguna innan þessa frests telst vera henni samþykkur.
25. mars 2009
Skipulagsstjóri Akureyrarkaupstaðar
|
https://www.akureyri.is/is/frettir/opid-hus-i-ha-a-laugardag
|
Opið hús í HA á laugardag
Á morgun, laugardaginn 28. mars, verður opið hús í Háskólanum á Akureyri. Þá verður boðið upp á fjölbreytta dagskrá fyrir alla fjölskylduna og ættu allir að finna eitthvað við sitt hæfi.
Meðal þess sem boðið verður uppá eru spennandi efnafræðitilraunir, bíósýning á vegum fjölmiðlafræðinema, blóðsykur- og blóðþrýstingsmælingar á vegum hjúkrunarfræðinema, þrautalausnir fyrir alla fjölskylduna og fjölmargt fleira. Dagskrána má skoða með því að smella HÉR.
|
https://www.akureyri.is/is/frettir/kynningarfundir-vegna-sameiningarmala
|
Kynningarfundir vegna sameiningarmála
Samstarfsnefnd um sameiningu Grímseyjarhrepps og Akureyrarkaupstaðar leggur til að samhliða alþingiskosningum 25. apríl 2009 fari fram almenn atkvæðagreiðsla um sameiningu sveitarfélaganna. Ef í báðum sveitarfélögum reynast fleiri kjósendur fylgjandi sameiningu en þeir sem eru andvígir, tekur sameiningin gildi þann 1. júní 2009. Kynningarfundir vegna fyrirhugaðrar sameiningar verða haldnir á Akureyri þriðjudaginn 31. mars og í Grímsey laugardaginn 4. apríl sem hér segir:
Akureyri: Þriðjudaginn 31. mars kl. 20.00 í Síðuskóla.
Grímsey: Laugardaginn 4. apríl kl. 14.00 í Félagsheimilinu Múla.
Skorað er á íbúa sveitarfélaganna að koma á fund í sinni heimabyggð og kynna sér sameiningarmálin.
Verði sameining Akureyrarkaupstaðar og Grímseyjarhrepps samþykkt, verður yfirstjórn sameinaðs sveitarfélags með eftirfarandi hætti, fram að sveitarstjórnarkosningum 2010: Núverandi bæjarstjórn Akureyrarkaupstaðar mun hafa með höndum stjórn hins sameinaða sveitarfélags til sveitarstjórnarkosninga árið 2010 og fer því með alla sveitarstjórn í Grímsey. Fagnefndir Akureyrarkaupstaðar fara hver á sínu sviði með málefni sem varða Grímsey og undir þær heyra. Hreppsnefnd Grímseyjarhrepps verður samráðsnefnd fram að sveitarstjórnarkosningum 2010. Samráðsnefnd hefur það hlutverk að vera tengiliður fagnefnda og íbúa Grímseyjar og hefur rétt til að skipa einn áheyrnarfulltrúa úr nefndinni til setu á fundum fagnefnda, með málfrelsi og tillögurétt, þegar málefni eyjarinnar er til umfjöllunar.
|
https://www.akureyri.is/is/frettir/opnunarhatid-valhalla-bank
|
Opnunarhátíð Valhalla Bank
Undirbúningur að stofnun Valhalla Bank gengur vonum framar. Bankinn verður opnaður 2. apríl og í tilefni þess verður blásið til opnunarveislu þrisvar sinnum. Fyrsta hátíðin verður þann 2. apríl, næsta 3. apríl og sú síðasta 11. apríl. Ástæðan fyrir þessu er gríðarlegur áhugi á hátíðinni sem og vilji bankans til að tengjast fólkinu á starfsvæði bankans. Þess vegna er miðaverði á opnunarhátíðinni einnig stillt hóf og kostar aðeins 1.500 kr. miðinn.
Búið er að ganga frá glæsilegri dagskrá og helst ber að nefna að Aðalsteinn Bergdal sér um að halda uppi stuðinu, bæjarlistamaður Akureyrar frumsýnir nýtt listaverk, bankastjórinn sýnir á sér nýjar hliðar, Idolstjarna tekur lagið og Ungfrú Norðurland lætur sjá sig. Miðasala er í útibúi Valhalla á Glerártorgi. Einnig er hægt að panta miða í síma 848 0430. Þeir sem fljúga með Flugfélagi Íslands á tímabilinu 1.-11. apríl fá tvo fyrir einn á opnunarhátíðirnar.
|
https://www.akureyri.is/is/frettir/vegna-innritunarbrefa-a-leikskola
|
Vegna innritunarbréfa á leikskóla
Af óviðráðanlegum orsökum verða innritunarbréf í leikskólana ekki send út fyrr en í dymbilvikunni. Ljóst er að mun færri börn komast inn í voraðlögun í ár heldur en verið hefur undanfarin ár. Þessi breyting ræðst af því að foreldrar útskriftarárgangs leikskólans hafa valið í meira mæli en áður að láta börnin sín útskrifast að sumri eða hausti.
|
https://www.akureyri.is/is/frettir/adalskipulag-akureyrar-2005-2018-tillaga-ad-breytingu-a-g
|
Aðalskipulag Akureyrar 2005 - 2018. Tillaga að breytingu á Glerárdal við malbikunarstöð
Bæjarstjórn Akureyrarkaupstaðar auglýsir hér með skv. 1. mgr. 21 gr. skipulags- og byggingarlaga nr. 73/1997 tillögu að breytingu á aðalskipulagi Akureyrar 2005 – 2018 samþykkta í bæjarstjórn 17. mars 2009.
Með breytingunni er afmarkað 2,6 ha iðnaðarsvæði, 3.11.3 I, undir malbikunarstöð á Glerárdal. Svæði á náttúruminjaskrá, 1.61.5 N, sem tekur til Glerárgils minnkar við breytinguna um 1 ha. Jafnframt er þéttbýlismörkum Akureyrarbæjar breytt norðan Glerár.
Tillöguuppdráttur ásamt greinargerð mun liggja frammi í þjónustuanddyri Akureyrarbæjar, Geislagötu 9, 1. hæð, frá 1. apríl til 13. maí 2009 svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarbæjar: www.akureyri.is undir: Stjórnkerfið/Skipulag og lausar lóðir.
Aðalskipulag Akureyrar 2005-2018 - Malbikunarstöð á Glerárdal
Samhliða þessari auglýsingu er auglýst tillaga að deiliskipulagi Malbikunarstöðvar Akureyrar skv. 25. gr. skipulags- og byggingarlaga nr. 73/1997 þar sem skilgreind er lóð og byggingarreitir hennar. Athugasemdafrestur hennar er frá 1. apríl til 13. maí 2009.
Frestur til að gera athugasemdir við tillöguna rennur út kl. 16:00 miðvikudaginn 13. maí 2009 og skal athugasemdum skilað skriflega til Skipulagsdeildar Akureyrarbæjar, Geislagötu 9, 3. hæð. Hver sá sem ekki gerir athugasemdir við tillöguna innan þessa frests telst vera henni samþykkur.
1. apríl 2009
Skipulagsstjóri Akureyrarkaupstaðar
|
https://www.akureyri.is/is/frettir/malbikunarstod-a-glerardal-tillaga-ad-deiliskipulagi
|
Malbikunarstöð á Glerárdal. Tillaga að deiliskipulagi
Bæjarstjórn Akureyrarkaupstaðar auglýsir hér með skv. 25. gr. skipulags- og byggingarlaga nr. 73/1997 tillögu að deiliskipulagi malbikunarstöðvar, samþykkta í bæjarstjórn 17. mars 2009.
Deiliskipulagssvæðið er við Súluveg ofan Akureyrar. Afmörkuð er 25.620 m2 lóð fyrir malbikunarstöð Akureyrar. Byggingarreitir fyrir byggingar og tækjabúnað eru skilgreindir á vinnslusvæði lóðarinnar. Á lóðinni er einnig svæði fyrir efnishauga, svæði til geymslu á tækjum og framtíðarsvæði sem kemur til notkunar ef þurfa þykir.
Tillöguuppdráttur ásamt greinargerð mun liggja frammi í þjónustuanddyri Akureyrarbæjar, Geislagötu 9, 1. hæð, frá 1. apríl til 13. maí 2009, svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarbæjar: www.akureyri.is undir: Stjórnkerfið/Skipulag og lausar lóðir.
Malbikunarstöðin á Glerárdal - uppdráttur
Malbikunarstöðin á Glerárdal - greinargerð
Samhliða þessari auglýsingu er auglýst breyting á aðalskipulagi Akureyrar 2005 – 2018, skv. 1. mgr. 21. gr. skipulags- og byggingarlaga nr. 73/1997, þar sem skilgreint er iðnaðarsvæði 3.11.3 I undir malbikunarstöðina. Athugasemdafrestur hennar er frá 1. apríl til 13. maí 2009.
Frestur til að gera athugasemdir við tillöguna rennur út kl. 16:00 miðvikudaginn 13. maí 2009 og skal athugasemdum skilað skriflega til Skipulagsdeildar Akureyrarbæjar, Geislagötu 9, 3. hæð. Hver sá sem ekki gerir athugasemdir við tillöguna innan þessa frests telst vera henni samþykkur.
1. apríl 2009
Skipulagsstjóri Akureyrarkaupstaðar
|
https://www.akureyri.is/is/frettir/styrkveitingar-a-vegum-akureyrarbaejar
|
Styrkveitingar á vegum Akureyrarbæjar
Bæjarstjórn hefur sett reglur um styrkveitingar fagnefnda Akureyrarbæjar til aðila utan bæjarkerfisins. Fagnefndir annast styrkveitingar hver á sínu sviði en bæjarráð fjallar um styrkbeiðnir sem falla utan sérsviða fagnefndanna.
Fagnefndir auglýsa sameiginlega eftir umsóknum í febrúar og september ár hvert. Afgreiðslu skal lokið innan mánaðar frá því að umsóknarfrestur rennur út. Í auglýsingu skulu koma fram upplýsingar um umsóknarfrest, forsendur styrkveitinga og nauðsynleg fylgigögn auk annarra hagnýtra upplýsinga.
Reglur um styrkveitingar Akureyrarbæjar
Reglur um styrki frá félagsmálaráði
Reglur um styrki frá samfélags- og mannréttindanefnd
Eyðublað fyrir umsóknir um styrki frá félagsmálaráði og samfélags- og mannréttindaráði
|
https://www.akureyri.is/is/frettir/paskaaevintyri-a-akureyri
|
Páskaævintýri á Akureyri
Páskaævintýrið á Akureyri er hafið með fjölda viðburða af ýmsu tagi og eru þeir kynntir á forsíðu www.visitakureyri.is. Nóg verður um að vera fyrir alla fjölskylduna, hvort sem fólk vill njóta tónlistar, leiklistar eða myndlistar, fara á skíði, skauta eða í sund. Straumurinn liggur til Akureyrar.
Þeir sem vilja njóta tónlistar yfir páskana ættu ekki að láta stórtónleika Sinfóníuhljómsveitar Norðurlands á skírdag fram hjá sér fara en þar mun hljómsveitin ásamt Kór Glerárkirkju og félögum úr Kammerkór Norðurlands flytja Gloríu eftir Vivaldi. Einnig eru á efnisskránni verkið Canon eftir J. Pachelbel og Svíta nr. 3. í D-dúr e. J.S.Bach.
Kammerkórinn Hymnodia verður með miðnæturtónleika í Akureyrarkirkju á föstudaginn langa þar sem flutt verður píslarvottatónlist eftir Pergolesi og Charpentier.
Á Græna hattinum verður þétt og góð tónlistardagskrá alla páskana þar sem fram koma m.a. Guðrún Gunnarsdóttir, hljómsveitin Mannakorn og Hvanndalsbræður og á Hótel KEA verða tónleikar með þeim félögum Stefáni Hilmarssyni og Eyjólfi Kristjánssyni.
Það verður líka nóg um að vera í leiklistinni. Leikfélag Akureyrar sýnir Fúlar á móti og Skoppu og Skrítlu. Sýningin Opnunarhátíð Valhalla Bank er líka allrar athygli verð og rétt utan Akureyrar sýnir Freyvangsleikhúsið verkið Vínlandið og Leikfélag Hörgdæla sýnir farsann Stundum, stundum ekki.
Í Listagilinu verða gallerí og Listasafnið opið auk þess sem nokkur galleríanna opna nýjar sýningar. Í Jónas Viðar Gallery opnar árleg páskasýning, í Laxdalshúsi opnar sýningin Förumenn og flakkarar, Anna Richards bæjarlistakona opnar sýningu í GalleríBOX auk þess sem hún mun bjóða upp á konfekt fyrir augu og eyru í Ketilhúsinu. Um er að ræða djarfa tilraunastarfsemi þar sem ýmsar listgreinar mætast.
Hlíðarfjall er opið alla páskana. Þar munu gestir fjallsins geta notið aukinnar þjónustu á borð við barnapössun, tösku- og skíðageymslu og einnig verður lifandi tónlist.
Skíðaíþróttin fær ekki einungis að njóta sín í Hlíðarfjalli því á föstudaginn langa verður keppt í samhliða svigi í Gilinu.
Sundparadísin í Sundlaug Akureyrar er opin alla páskana og upplagt að slaka á í lauginni eftir að hafa skíðað í Hlíðarfjalli. Og ef ekki skíði þá endilega að fara á skauta í Skautahöllinni.
Íslandsmótið í fitness og vaxtarrækt hefst í Íþróttahöllinni á Akureyri föstudaginn langa og stendur fram á laugardag.
Þetta er aðeins brotabrot af því sem hægt er að upplifa og njóta á Akureyri yfir páskahátíðina. Frekari upplýsingar er að finna á heimasíðunni www.visitakureyri.is.
|
https://www.akureyri.is/is/frettir/hugvit-styrkir-nemendur
|
Hugvit styrkir nemendur
Föstudaginn 3. apríl voru afhentir styrkir frá fyrirtækinu Hugviti til nemenda sem stunda raunvísindanám við Háskólann á Akureyri. Styrkina hlutu Ívar Örn Pétursson og Jón Helgi Sveinbjörnsson, nemendur í umhverfis- og orkufræði. Fengu þeir peningastyrk að upphæð 500.000 krónur hvor. Við úthlutun var litið til árangurs þeirra í raungreinum í framhaldsskóla sem og árangurs á fyrsta misseri við viðskipta- og raunvísindadeild Háskólans á Akureyri.
Afhendingin fór fram við Háskólann á Akureyri og veitti Þorsteinn Gunnarsson, rektor háskólans, nemendunum styrkina í nafni Hugvits að viðstöddum deildarforseta viðskipta- og raunvísindadeildar og öðrum stjórnendum Háskólans á Akureyri.
Þorsteinn Gunnarsson, rektor Háskólans á Akureyri, Jón Helgi Sveinbjörnsson og Ívar Örn Pétursson, nemendur í umhverfis- og orkufræði.
Styrkur sem þessi er afar þýðingarmikill fyrir unga stúdenta og Jón Helgi segir styrkinn koma sér vel í ljósi efnahagsástandsins sem nú ríki: „Ég hef alltaf lagt áherslu á að stunda skólann af heilhug og hef því ekki unnið með skóla. Eðlilega fær maður því ekki tekjur og eins og verðlagið er í dag er aurinn fljótur að fara, jafnvel þó aðeins séu keyptar nauðsynjar. Styrkveiting þessi sýnir mér jafnframt að maður uppsker eins og maður sáir og lít ég á styrkinn sem verðlaun fyrir að hafa lagt hart að mér“ segir Jón Helgi.
Ívar Örn tekur í sama streng og segir að námsstyrkur sem þessi sé fyrst og fremst mikil viðurkenning fyrir þann metnað sem hann hefur lagt í nám sitt: „Auk þess er þetta mikil vítamínsprauta fyrir mig og hvetjandi til þess að ég haldi áfram að leggja hart að mér í mínu námi.“
Þeir Jón og Ívar stefna báðir á að klára nám sitt í umhverfis- og orkufræðum við Háskólann á Akureyri og í framhaldinu leggja sitt af mörkum í orkumálum Íslands og jafnvel heimsins.
Árið 2006 gerðu Hugvit hf. og Háskólinn á Akureyri með sér þriggja ára samstarfssamning sem felur í sér að Hugvit mun á samningstímanum veita árlega veglega námsstyrki til tveggja námsmanna við skólann sem þykja hafa sýnt framúrskarandi árangur í námi. Úthlutunin 2009 er í þriðja skipti sem Hugvitsstyrkurinn er veitur en síðast liðin ár hafa Ástríður Ólafsdóttir, Eyrún Elva Marinósdóttir , Gunnar Harðarson og Ingólfur Sigfússon fengið úthlutað Hugvitsstyrk til náms við Háskólann á Akureyri.
|
https://www.akureyri.is/is/frettir/vinnuskolinn-sumarid-2009
|
Vinnuskólinn sumarið 2009
Vinnuskólinn á Akureyri verður starfandi næsta sumar frá 8. júní til 27. júlí. Búist er við mjög aukinni ásókn ungmenna í störf í Vinnuskólanum í ljósi atvinnuástandsins í þjóðfélaginu en samkvæmt ákvörðun Akureyrarbæjar fá allir sem sækja um innan tilskilins frests vinnu á umræddu tímabili.
Unnið verður 4 daga vikunnar; frá mánudegi til fimmtudags - ekki verður unnið á föstudögum.
14, 15 og 16 ára unglingar taka frí vikuna 12.-19. júlí.
Breytingar hafa orðið á vinnufyrirkomulaginu frá fyrra ári:
Vinnudagurinn styttist um ½ klst. hjá 14 og 15 ára en um 1 klst. hjá 16 ára.
14 ára geta unnið 72 klst. í heildina og verður vinnutíminn hjá þeim frá kl. 12.30-15.30.
15 ára geta unnið 72 klst. í heildina og verður vinnutíminn hjá þeim frá kl. 8.30-11.30.
16 ára vinna 6 tíma á dag.
Sækja skal um rafrænt á heimasíðu Akureyrarbæjar og er tekið við umsóknum frá 1.-19. apríl 2009.
Aðgengi að tölvu og aðstoð við innskráningu umsókna stendur til boða á Amtsbókasafninu og í þjónustuanddyri Ráðhússins. Nánari upplýsingar um vinnutímabil og kaup og kjör má finna hér.
|
https://www.akureyri.is/is/frettir/akureyringur-sigrar-a-snjobrettamoti-i-noregi
|
Akureyringur sigrar á snjóbrettamóti í Noregi
Um helgina var hið svonefnda Andreas Wiig Invitational snjóbrettamót haldið í Geilo í Noregi og þar gerði Akureyringurinn Halldór Helgason, 18 ára, sér lítið fyrir og sigraði með tveimur stigum meira en næstbesti keppandinn. Um 3.000 áhorfendur fylgdust með mótinu í glampandi sólskini. Fyrir frammistöðu sína hlaut Halldór 100.000 norskar krónur eða ríflega 1,8 milljónir íslenskra króna.
Frétt á heimasíðu Brettafélags Íslands.
Frétt á heimasíðu Onboard Global Snowboarding.
|
https://www.akureyri.is/is/frettir/gloria-i-glerarkirkju
|
Gloría í Glerárkirkju
Sinfóníuhljómsveit Norðurlands heldur tónleika í Glerárkirkju á skírdag, 9 apríl, kl. 16.00. Flytjendur ásamt hljómsveitinni eru Kór Glerárkirkju, félagar úr Kammerkór Norðurlands og einsöngvararnir Helena Bjarnadóttir, Eydís Úlfarsdóttir og Sigrún Arngrímsdóttir. Stjórnandi er Guðmundur Óli Gunnarsson.
Tónlist frá baroktímanum er á efnisskrá tónleikanna. Flutt verður Gloría í D-dúr eftir Antonio Vivaldi, Kanon fyrir strengi eftir Johann Pachelbel og Svíta nr. 3. í D-dúr eftir J.S. Bach.
Forsala aðgöngumiða á http://midi.is/tonleikar/1/4208/. Verð aðgöngumiða í forsölu er 1.500 kr. en miðaverð við innganginn 2.000 kr. Aðgangur ókeypis fyrir 20 ára og yngri.
Tónleikarnir hefjast á flutningi á Kanon í D dúr fyrir strengi sem er langvinsælasta verk J. Pachelbels. Þetta er jafnframt eitt þekktasta verk baroktímans og hefur verið vinælt í geisladiskaútgáfum með sígildri tónlist, og er líka til í ýmsum poppútsetningum.
Eftir J.S. Bach verður leikin Svíta nr. 3 í D dúr. Þessa svítu samdi Bach um 1730 fyrir stúdentahljómsveitina Collegium musicum, sem hann stjórnaði sjálfur á þessum árum. Þessi svíta er hvað þekktust fyrir hið undurfagra Air (Air á G streng).
Eftir Antonio Vivaldi liggur merkt safn trúarlegra tónverka en hafa fallið eilítið í skugga Árstíðanna og annarra konserta Vivaldis. Glorian í D-dúr, RV 589, er mikilvæg undantekning þar á. Líklegt má telja að Glorían sé eitt af ótal verkum sem Vivaldi skrifaði fyrir nemendur sína, stúlkurnar á munaðarleysingjahælinu í Feneyjum, sérstaklega ef það er haft í huga að einsöngurinn er eingöngu kvennraddi, sópran og alt. Verkið er skrifað fyrir blandaðan kór og samanstendur af röð tólf sjálfstæðra kafla, þar sem kastljósinu er beint til skiptis að kór og einsöngvurum.
Kór Glerárkirkju er blandaður kór sem var stofnaður árið 1944 og hét þá Kirkjukór Lögmannshlíðarsóknar en nafninu síðar breytt í Kór Glerárkirkju. Kórinn hefur það að aðalmarkmiði að syngja við helgihaldið í Glerárkirkju á Akureyri og heldur tónleika með reglubundum hætti auk þess sem hann kemur fram við ýmis tækifæri. Núverandi stjórnandi kórsins er Hjörtur Steinbergsson en hann tók við starfi kórstjóra kórsins þegar hann ver ráðinn organisti við Glerárkirkju árið 1997.
Kammerkór Norðurlands var stofnaður í nóvember 1998. Í honum eru um 20 félagar, söngfólk af Norðurlandi, allt frá Blönduósi til Kópaskers, með mikla reynslu af kórstarfi. Á þessum tónleikum taka nokkrir félagar úr kórnum þátt. Guðmundur Óli Gunnarsson hefur verið stjórnandi kórsins frá árinu 2000.
Helena Guðlaug Bjarnadóttir hóf söngnám við Tónlistarskólann á Akureyri árið 1999 og lauk framhaldsprófi vorið 2004. Kennarar hennar á þessum árum voru Michael Jón Clarke, Sigríður Elliðadóttir og Sigríður Aðalsteinsdóttir. Hún söng ýmis hlutverk í uppfærslum söngdeildar skólans, m.a. í Hans og Grétu eftir E. Humperdinck, Dido og Aeneas eftir H. Purcell og Töfraflautunni eftir W. A. Mozart. Helena hefur komið fram við ýmis tækifæri sem einsöngvari, m.a. með Hymnodiu-Kammerkór Akureyrarkirkju, Kirkjukór Dalvíkur, Karlakór Akureyrar Geysi og hjá Tónlistarfélagi Akureyrar. Helena hefur starfað við Tónlistarskólann á Akureyri frá árinu 1999 við píanókennslu og undirleik.
Eydís Úlfarsdóttir lauk stúdentsprófi af tónlistarbraut frá MA vorið 1994, með víólu sem aðalhljóðfæri. Framhaldsnám í víóluleik stundaði hún við Concervatorium í Brussel og í Amsterdam. Burtfararprófi í söng lauk Eydís vorið 2003 frá Tónlistarskólanum á Akureyri. Í framhald af því var hún tvö ár í söngnámi í London undir handleiðslu Annette Thompson. Eydís var nemandi við Söngskólann í Reykjavík á árunum 2005-2007 og lauk þaðan dipABRSM burtfararprófi og kennaraprófi. Aðalkennari hennar í Söngskólanum var Signý Sæmundsdóttir. Hún hefur komið fram við ýmis tækifæri sem einsöngvari og víoluleikari. Eydís kennir við Tónlistarskólann á Akureyri og leikur með Sinfóníuhljómsveit Norðurlands.
Sigrún Arna Arngrímsdóttir mezzosópran lauk 8.stigi frá Tónlistarskólanum á Akureyri 1999 undir leiðsögn Michael J. Clarke og söng hlutverk Cherubino í uppfærslu söngdeildarinnar á Brúðkaupi Figaros. Þaðan hélt hún til Cardiff og var við nám í Welsh College of Music and Drama næstu tvö árin með Eiddwen Harrhy sem aðalkennara. Hún söng á þeim tíma m.a. aðalhlutverk í sumaróperu skólans, L’enfant et les sortileges eftir Ravel. Einnig hefur Sigrún tekið þátt í sýningum hjá Leikfélagi Akureyrar og fór með hlutverk systur Margrétar í Söngvaseið árið 1998. Hún er félagi í kammerkórnum Hymnodiu sem hefur tekið þátt í fjölbreyttum tónlistarviðburðum á undanförnum árum.
Guðmundur Óli Gunnarsson hljómsveitarstjóri lauk prófi í hljómsveitarstjórn frá Tónlistarháskólanum í Utrecht í Hollandi. Eftir það stundaði hann framhaldsnám hjá Jorma Panula í Helsinki. Guðmundur Óli hefur stjórnað frumflutningi verka margra tónskálda, stjórnað óperuuppfærslum svo og kórum og hljómsveitum áhugamanna og nemenda. Guðmundur Óli hefur verið aðalhljómsveitarstjóri Sinfóníuhljómsveitar Norðurlands frá stofnun hennar.
Sinfóníuhljómsveit Norðurlands hélt sína fyrstu tónleika 24. október 1993 og fagnaði því 15 ára farsælu starfi í október á síðasta ári. Kjarni hljómsveitarinnar hefur frá upphafi verið kennarar við Tónlistarskólann á Akureyri og hópur hljóðfæraleikara sem býr og starfar á landsbyggðinni. Sinfóníuhljómsveit Norðurlands hefur haldið tónleika á Akureyri og víða á Norðurlandi og fengið til liðs við sig kóra, einleikara og einsöngvara frá Akureyri og úr nágrannabyggðum og þannig stutt við og auðgað norðlenskt tónlistarlíf.
|
https://www.akureyri.is/is/frettir/snjokarlinn-snyr-aftur
|
Snjókarlinn snýr aftur
Í dag var lokið við að hlaða aftur snjókarlinn á Ráðhústorgi sem farið hafði heldur illa í talsverðum hlýindum nú á dögunum. Að undirlagi Akureyrarstofu voru vaskar stúlkur úr 4. flokki Þórs í fótbolta fengnar til að hlaða aftur upp karlinn með dyggri aðstoð foreldra sinna og starfsmanna bæjarins. Sérstakur listrænn ráðunautur við verkið var Hallgrímur Stefán Ingólfsson.
Upprisinn snjókarlinn er táknrænn fyrir Páskaævintýrið á Akureyri sem hófst fyrir síðustu helgi með glæsilegri dagskrá við allra hæfi hvort sem fólk sækist eftir menningu, útivist eða annars konar afþreyingu.
Á tónlistarsviðinu má vekja athygli á tónleikum Sinfóníuhljómsveitar Norðurlands, Hymnodiu, Guðrúnar Gunnarsdóttur, Mannakorns og Hvanndalsbræðra en þeir síðastnefndu hafa valið skíðasvæðið í Hlíðarfjalli sem vettvang tónleika sinna.
Leikfélag Akureyrar býður upp á þrjár sýningar: Fúlar á móti, Skoppu & Skrýtlu og Tenórinn. Opnunarhátíð Valhalla Bank heldur áfram, á veitingastaðnum Friðriki V verður sett upp sýningin Þjónn í súpunni og utan Akureyrar er sýningin Vínland sett upp í Freyvangi og Stundum, Stundum ekki á Melum í Hörgárdal.
Skíðasvæðið í Hlíðarfjalli er hér eftir sem hingað til án efa eitt aðalaðdráttarafl bæjarins um páska og einnig má nefna að stórt Fitnesmót verður haldið í Íþróttahöllinni að venju og efnt verður til samhliða svigs á vegum Skíðafélags Akureyrar í Gilinu á föstudaginn langa þar sem margir leggja gjörva hönd á plóg. Þess má geta að fyrirtækið Finnur e.hf. styrkir uppákomuna með því að flytja snjó í og úr Gilinu án endurgjalds og má reikna með að fara þurfi talsvert margar ferðir því nú er orðið frekar snjólétt í bænum þótt nægur sé skíðasnjórinn til fjalla.
Dagskrá Páskaævintýris á Akureyri er að finna HÉR.
Myndirnar að neðan voru teknar fyrr í dag þegar unnið var að endurreisn snjókarlsins á Ráðhústorgi.
|
https://www.akureyri.is/is/frettir/tilkynningar-um-leikskolaplass
|
Tilkynningar um leikskólapláss
Þriðjudaginn 7. apríl voru póstsettar tilkynningar til foreldra þeirra barna sem innrituð verða í leikskóla Akureyrar í vor og haust. Gera má ráð fyrir að bréfin verði borin í hús á morgun, miðvikudag. Bréfin innihalda upplýsingar um hvar og hvenær barn getur hafið leikskóladvöl sína, nánari upplýsingar um dvalartíma, viðtalstíma leikskólastjóra og annað sem máli skiptir varðandi næstu skref.
Athugið að í þessari innritun er verið að innrita í pláss sem losna hvort heldur í vor, sumar eða í haust. Ekki var unnt að senda öllum foreldrum barna sem fædd eru 2007 bréf í þessari umferð en haft verður samband við þá eftir miðjan apríl nk.
|
https://www.akureyri.is/is/frettir/fakar-og-fjor-um-naestu-helgi
|
Fákar og fjör um næstu helgi
Stórveisla hestamanna, Fákar og fjör, verður í reiðhöllinni á Akureyri 18. apríl 2009. Fákar og Fjör er veisla fyrir augað þar sem allir hestaáhugamenn ættu að finna eitthvað við sitt hæfi.
Á laugardeginum verður Gunnar í Auðsholtshjáleigu með ræktunarspjall á léttu nótunum en einnig verður Eyþór Einarsson, kenndur við Syðra-Skörðugil, með kennslu í byggingardómum, bæði bóklega og verklega, þátttakendum að kostnaðarlausu.
Kl. 20.30 um kvöldið hefst síðan um tveggja tíma stórveisla með formlegri vígsluathöfn á reiðhöll Léttis og dúndumögnuðum sýningaratriðum. Líklega hafa jafn mörg góð hross og knapar ekki komið saman á Norðurlandi í langan tíma. Ekki missa af þessum einstaka viðburði. Á sýningunni verður boðið upp á fjölbreytt og skemmtileg sýningaratriði sem eru eftirfarandi:
Auðholtshjáleiga - Gunnar, Þórdís og Bylgja
Sigurður Sigurðarson
Top Reiter liðið
Árbakki - Hinrik og Hulda
Ármót - Hafliði Halldórs
Lundar II - bræðurnir frá Lundum
Þúfur - Mette og Karen
Gustur - Andvari - Galsi
Norðlensk hrossarækt
Stóðhestar úr Eyjafirði
Góðir grannar
Eyfirsku „gæsirnar"
Skeiðkeppni úrvalshesta
Kynnir kvöldsins er Sveinbjörn Eyjólfsson. Miðaverð er 2.500 krónur.
|
https://www.akureyri.is/is/frettir/kosningar-2009
|
Kosningar 2009
Þann 25. apríl 2009 verður kosið til Alþingis og um sameiningu Akureyrarkaupstaðar og Grímseyjarhrepps í eitt sveitarfélag. Kjörstaður á Akureyri er nú í Verkmenntaskólanum á Akureyri og eru kjósendur hvattir til að kynna sér fyrirkomulag í og við kjörstað. Upplýsingar má nálgast hér að neðan.
Kjördeildir á Akureyri eru nú 10 í stað 9 áður og kunna kjördeildir, sem kjósendum ber að kjósa í, að hafa breyst frá fyrri árum. Í Hrísey verður að venju kosið í Grunnskólanum í Hrísey og er þar ein kjördeild. Kjörfundur mun standa á Akureyri frá klukkan 9.00 til klukkan 22.00 en í Hrísey frá klukkan 10.00 til klukkan 18.00. Kjósendur skulu viðbúnir því að vera krafðir um persónuskilríki á kjörstað.
Nýr kjörstaður í VMA.
Kjördeildir - göturöð.
Bæklingur um sameiningu Akureyrarkaupstaðar og Grímseyjarhrepps.
|
https://www.akureyri.is/is/frettir/hvar-getum-vid-sparad
|
Hvar getum við sparað?
Akureyrarbær hefur stofnað sérstakt netfang [email protected] til að taka við hugmyndum starfsmanna og stjórnenda um lækkun kostnaðar í rekstri Akureyrarbæjar. Hugmyndirnar mega ná til allrar starfsemi bæjarins og þurfa ekki að einskorðast við starfstöð viðkomandi starfsmanns. Hugmyndirnar mega líka ná til allra rekstrarþátta í starfseminni hvort sem um er að ræða laun eða önnur rekstrargjöld.
Skorað er á alla starfsmenn og stjórnendur að bregðast vel við og senda inn hugmyndir sínar á ofangreint netfang sem fyrst. Veitt verða þrenn verðlaun fyrir bestu hugmyndirnar að mati framkvæmdastjórnar sem komnar verða inn fyrir 15 maí nk. og eru verðlaunin árskort í sundlaugar bæjarins.
|
https://www.akureyri.is/is/frettir/sofnun-skjala-kvenfelaga
|
Söfnun skjala kvenfélaga
Nú stendur yfir sameiginlegt átak Kvenfélagasambands Íslands og Félags héraðskjalavarða á Íslandi um söfnun og varðveislu skjalasafna kvenfélaga á landinu og annarra félaga kvenna.
Kvenfélög á Íslandi eiga sér langa og merka sögu. Í dag eiga yfir 200 félög aðild að Kvenfélagasambandi Íslands en einnig eru mörg félög kvenna sem standa utan þess. Allt frá því fyrsta kvenfélagið var stofnað árið 1869 hafa þau unnið mikið starf landi og þjóð til velfarnaðar og heilla.
Mikilvægt er að starf og saga kvenfélaga falli ekki í gleymsku. Saga þeirra er varðveitt í skjölum sem oft eru geymd við misjafnar aðstæður og á ýmsum stöðum.
Hvatt er til þess að félögin afhendi þau skjöl sín sem ekki eru lengur í daglegri notkun til næsta héraðskjalasafns í því skyni að skjölin varðveitist á öruggum stað og verði aðgengileg áhugasömum um ókomin ár. Á skjalasöfnunum hafa einnig fleiri tækifæri til að skoða skjölin og styðjast við sögu félaganna.
Starfsmenn héraðsskjalasafna geta veitt kvenfélögum ráðgjöf og aðstoð við skráningu, frágang og afhendingu skjalanna Skjalasöfn samanstanda t.d. af fundagerðarbókum, bréfasöfnum, ljósmyndum, félagatölum, basarbókum, kynningarefni og e.t.v. fleiru. Gögn á rafrænu formi eins og félagatöl í Excel eða tölvupósta þarf að prenta út til afhendingar.
Héraðsskjalasafnið á Akureyri veitir viðtöku skjölum kvenfélaga við Eyjafjörð. Mörg kvenfélög á svæðinu hafa staðið sig afar vel og hafa nú þegar afhent skjöl sín til safnsins, en þau sem enn hafa ekki skilað fá nú ástæðu til að láta til skarar skríða. Safnið er til húsa í Brekkugötu 17 og er opið mánudaga og fimmtudaga kl. 10–18 og þriðjudaga, miðvikudaga og föstudaga kl. 10–16.
Á myndinni eru fulltrúar kvenfélaga á aðalfundi Sambands norðlenskra kvenna en því miður er myndin óársett.
|
https://www.akureyri.is/is/frettir/vidburdarik-helgi-fram-undan
|
Viðburðarík helgi fram undan
Mikið og margt verður um að vera á Akureyri um helgina og má búast við fjölda gesta í bænum.
Skíðalandsmótið stendur nú sem hæst í Hlíðarfjalli en þar keppir allt okkar besta skíðafólk við kjöraðstæður í frábæru veðri. Sjá hér.
Söngkeppni framhaldsskólanna verður síðan haldin í Íþróttahöllinni á laugardagskvöld. Framhaldsskólanemar af öllu landinu flykkjast til bæjarins til að fylgjast með spennandi keppni sem send verður beint út á Stöð 2 í opinni dagskrá. Nánar hér.
Af öðrum stórum viðburðum má nefna stórveislu hestamanna, Fáka og fjör, sem haldin verður í íþróttahöllinni á laugardag og lýkur með glæsilegri vígsluathöfn hallarinnar annað kvöld. Sjá nánar hér.
Einnig verður síðari hluti Íslandsmóts yngri flokka í blaki haldið í KA-heimilinu á laugardag og sunnudag. Sjá nánar hér.
Loks er að geta myndlistarsýninga út um allan bæ og tónleika af ýmsum toga. Upplýsingar um ýmsa viðburði í bænum er að finna á viðburðadagatalinu á Akureyri.is.
|
https://www.akureyri.is/is/frettir/handverk-i-ketilhusinu
|
Handverk í Ketilhúsinu
Næstkomandi laugardag, 18. apríl, kl. 14 verður opnuð sýning í Ketilhúsinu á verkum þeirra sem sækja handverksmiðstöðina Punktinn. Einnig verða sýnd verk grunnskólabarna sem sótt hafa tómstundanámskeið á vegum samfélags- og mannréttindadeildar.
Sýningin verður opin til 26. apríl milli kl. 14 og 17 alla daga nema mánudaga.
Á Punktinum geta allir verið með. Þar er saumað, prjónað, heklað, smíðað ,skorið út, unnið með mósaík, þæft, unnið með gler, mótað í leir, gerðir skartgripir, kennt að baka og gerður er brjóstsykur og ýmislegt fleira.
Á tómstundanámskeiðum barna er m.a. boðið upp á mósaík, brjóstsykursgerð, ppt (pasta-pítsa-tortillas), ullarþæfingu, tálgun í tré, leirmótun, skartgripagerð, snyrtingu- og förðun og plötusnúðanámskeið.
|
https://www.akureyri.is/is/frettir/sjavarutvegsmidstod-vid-ha
|
Sjávarútvegsmiðstöð við HA
Í gær var undirritaður samningur milli Háskólans á Akureyri og sjávarútvegs- og landbúnaðarráðuneytisins um stofnun Sjávarútvegsmiðstöðvar við Háskólann á Akureyri. Kennsla í sjávarútvegsfræðum hófst við Háskólann á Akureyri árið 1990 og hefur verið kennd samfellt síðan. Rannsóknarhúsið Borgir hýsir jafnframt samstarfsstofnanir á sviði sjávarútvegs svo sem Matís og Hafrannsóknastofnun.
Samninginn undirrituðu Steingrímur J. Sigfússon, sjávarútvegs og landbúnaðarráðherra og Þorsteinn Gunnarsson, rektor Háskólans á Akureyri. Að lokinni undirritun kynnti Hreiðar Þór Valtýsson, lektor við sjávarútvegsfræði í HA tilgang og verksvið Sjávarútvegsmiðstöðvarinnar en hann mun veita henni forystu. Hreiðar ræddi einnig stöðu sjávarútvegs hér á landi og hin fjölmörgu tækifæri sem í greininni leynast.
Helstu verkefni Sjávarútvegsmiðstöðvarinnar eru:
Afla og miðla upplýsingum um sjávarútveg milli fyrirtækja og samstarfsaðila
Stuðla að samvinnu við innlendar og erlendar vísindastofnanir á sviði sjávarútvegs
Auka tengsl atvinnulífs og skóla með nemendaverkefnum í samvinnu við fyrirtæki
Annast rannsóknir á sjávarútvegi í eigin nafni
Safna upplýsingum um sjávarútveg í gagnagrunn sem nýtist í rannsóknum
Standa fyrir ráðstefnum, umræðufundum, námskeiðum, fyrirlestrum og annarri fræðslustarfsemi
Stuðla að nýsköpun og frumkvöðlastarfsemi í sjávarútvegi
Standa fyrir útgáfu rita og söfnun bóka, tímarita og annars efnis um sjávarútveg
Á myndinni er Hreiðar Valtýsson, lektor við sjávarútvegsfræði í HA.
|
https://www.akureyri.is/is/frettir/sumarnam-vid-haskolann-a-akureyri
|
Sumarnám við Háskólann á Akureyri
Til að koma til móts við óskir nemenda um sumarnám er Háskólinn á Akureyri reiðubúinn að bjóða upp á sumarnámskeið í viðskiptafræði, raunvísindum, félagsvísindum og kennaranámi. Áætlun um sumarnám var kynnt fyrir háskólaráði föstudaginn 17. apríl og lýsti ráðið yfir sérstakri ánægju með hana. Viðræður standa yfir við menntamálaráðuneyti um fjármögnun námsins.
Um er að ræða 32 námskeið, samtals 210 ECTS einingar. Auk þess er nemendum Háskólans á Akureyri boðið að taka próf í samtals 150 námskeiðum í ágúst. Í mörgum tilvikum þurfa þó nemendur að hafa setið áður í námskeiðum til að öðlast rétt til próftöku. Hér á eftir er gerð grein fyrir framkvæmd sumarnámsins.
Nám í viðskiptafræði í samstarfi við viðskiptadeild Háskóla Íslands
Í viðskiptaskor Háskólans á Akureyri hefur verið ákveðið að bjóða upp á kennslu í sex námskeiðum í sumar. Skorin er í samstarfi við Viðskiptadeild HÍ, sem ætlar að bjóða fimm námskeið á sumarönn. Þannig geta nemendur deildanna sótt námskeið í hvorri deildinni sem væri og því líklegra að námskeiðin nýtist nemendum, beggja háskólanna, betur.
Kennsla verður með fjarnámsfyrirkomulagi og verða fjarfundir á dagvinnutíma, þ.e. milli kl. 8 og 16. Lágmarksfjöldi, í hverju námskeiði, verða 15 nemendur. Áætlun þessi hefur verið kynnt fyrir samstarfsaðilum háskólans um fjarnám, sem eru háskólasetur og símenntunarmiðstöðvar um land allt, og eru samstarfsaðilar reiðubúnir að liðsinna nemendum háskólans í fjarnámi í sumar á sama hátt og um sé að ræða nám á hefðbundnum skólatíma.
Auk þessa geta nemendur í viðskiptaskor tekið 100% próf með því að stunda sjálfsnám í sjö námskeiðum í ágúst nk. Þessi námskeið nema samtals 42 ECTS einingum. Nemendum í öðrum deildum HA býðst að taka ofangreind námskeið enda samþykki heimadeild nemandans þau námskeið. Kennarar í viðskiptafræði hafa boðist til að gefa vinnu sína og leyfa afnot af kennsluefni sínu án endurgjalds.
Nám í raunvísindum
Í raunvísindum eru í boði átta námskeið, samtals 52 ECTS einingar. Um er að ræða lesnámskeið með fjarkennslusniði eða lesnámskeið með verklegum æfingum. Sérfræðingar raunvísindaskorar hafa einnig bent á þann möguleika að bjóða nemendum sumarvinnu í verkefnum sínum.
Nám í félagsvísindum
Í félagsvísindum eru í boði fjögur staðkennd námskeið, samtals 24 ECTS einingar.
Kennaranám
Í kennaranámi er um að ræða eitt námskeið í grunnnámi sem yrði fjarkennt. Fyrir nemendur í diplómu- og meistaranámi í kennaraskor verða sex námskeið, samtals 50 ECTS einingar, í boði á sumarmisseri 2009.
Meistaranám í haf- og strandsvæðastjórnun við Háskólasetur Vestfjarða
Háskólasetur Vestfjarða býður upp á meistaranám í haf- og strandsvæðastjórnun í nánu samstarfi við Háskólann á Akureyri. Námskeið meistaranámsins eru í raun formlega eins og hver önnur námskeið við Háskólann á Akureyri og því opin nemendum hans.
Heilt sumarmisseri er kennt hjá Háskólasetri Vestfjarða, og í boði eru 60 ECTS einingar. Samtals er um að ræða tíu sex eininga námskeið sem kennd eru í þriggja vikna lotum.
|
https://www.akureyri.is/is/frettir/barnaskemmtun-og-hjortu-a-minjasafninu
|
Barnaskemmtun og hjörtu á Minjasafninu
Fjölskyldustemning mun ríkja frá kl. 14-16 sumardaginn fyrsta á Minjasafninu á Akureyri. Blásarasveit Tónlistaskólans á Akureyri blæs sumarið inn með lúðraþyt og bæjarstjórinn, Sigrún Björk Jakobsdóttir, veitir Rafeyri þakkir fyrir hjarta þeirra í Vaðlaheiðinni sem hefur hlýjað bæjarbúum um hjartarætur í skammdeginu.
Af þessu tilefni munu börn á öllum aldri færa hjartað nær okkur með því að mynda eitt slíkt á flötinni fyrir neðan Minjasafnið. Þennan dag fá börnin að stíga inní kjörklefa, geiða atkvæði um heiti sumarsýningar safnins, sem er um líf barna, og skila því í kjörkassann. Vert er að minna þessa nýju kjósendur á það að tvær kjördeildir eru á svæðinu: fyrir 7 ára og yngri og fyrir 8-17 ára.
Útileikirnir skipa veglegan sess nú eins og áður því á flötinni neðan við safnið geta börn og fullorðnir hlaupið í skarðið, farið í reipitog, pokahlaup og skeifukast svo eitthvað sé nefnt. Börnin fá að fara á hestbak í garðinum, hestakerra mun fara með prinsa og prinsessur í stutta ferð í Innbæinn og við Nonnahús verður hægt að leika sér í alvöru búi með leggjum og skeljum. Pensill verður mundaður af upprennandi listamönnum þegar börnin ráðast í að gera sjálfsmyndir sem hengdar verða upp í sölum safnins til sýnis þennan fyrsta sumardag.
Lummuangan og kakóilmur munu fylla vit gesta og veitingarnar verða reiddar fram í boði STOÐvina safnins.
Það verður nóg um að vera og því upplagt fyrir mömmur og pabba, ömmur og afa, langömmur og langafa, frænkur og frændur að gera sér glaðan dag með börnunum á Minjasafninu á Akureyri. Það eru Minjasafnið á Akureyri, STOÐvinir Minjasafnins og Akureyrarstofa sem standa að barnaskemmtuninni á Minjasafninu.
|
https://www.akureyri.is/is/frettir/samid-um-ny-medferdarurraedi
|
Samið um ný meðferðarúrræði
Á 100. fundi barnaverndarnefndar Eyjafjarðar sem haldinn var í dag, var skrifað undir saming Akureyrarbæjar og Barnaverndarstofu um meðferðarúrræði fyrir unglinga með hegðunarerfiðleika og fjölskyldur þeirra. Um er að ræða tilraunaverkefni til tveggja ára í samvinnu við Barnaverndarstofu sem mun leggja til verksins 10 milljónir króna árið 2009 og sömu upphæð árið 2010.
Akureyrarbær mun ráða starfsfólk til verkefnisins og útvega því starfsaðstöðu. Meðferðin verður byggð á grunni PMT-uppeldisráðgjafar og skulu starfsmenn verkefnisins hafa hlotið menntun í PMT-ráðgjöf. Meðferðin stendur einkum til boða unglingum með hegðunarerfiðleika og neysluvanda og fjölskyldum þeirra. Þjónustusvæði verkefnisins nær til umdæmis barnaverndarnefndar Eyjafjarðar en heimilt verður að taka til meðferðar fjölskyldur utan þess svæðis, sé það gerlegt að mati verkefnisstjórnar.
Frá undirritun samningsins: Sigrún Björk Jakobsdóttir, bæjarstjóri, og Bragi Guðbrandsson, forstjóri Barnaverndarstofu.
|
https://www.akureyri.is/is/frettir/umsoknarfrestur-i-vinnuskola-framlengdur
|
Umsóknarfrestur í Vinnuskóla framlengdur
Ákveðið hefur verið að framlengja frest til að sækja um vinnu í Vinnuskólanum á Akureyri til 29. apríl nk.
Vinnuskólinn verður starfandi frá 8. júní til 27. júlí og fá allir sem sækja um innan tilskilins frests vinnu á umræddu tímabili. Unnið verður 4 daga vikunnar; frá mánudegi til fimmtudags - ekki verður unnið á föstudögum.
14, 15 og 16 ára unglingar taka frí vikuna 12.-19. júlí.
Breytingar hafa orðið á vinnufyrirkomulaginu frá fyrra ári:
Vinnudagurinn styttist um ½ klst. hjá 14 og 15 ára en um 1 klst. hjá 16 ára.
14 ára geta unnið 72 klst. í heildina og verður vinnutíminn hjá þeim frá kl. 12.30-15.30.
15 ára geta unnið 72 klst. í heildina og verður vinnutíminn hjá þeim frá kl. 8.30-11.30.
16 ára vinna 6 tíma á dag.
Sækja skal um rafrænt á heimasíðu Akureyrarbæjar - smellið HÉR.
Aðgengi að tölvu og aðstoð við innskráningu umsókna stendur til boða á Amtsbókasafninu og í þjónustuanddyri Ráðhússins. Nánari upplýsingar um vinnutímabil og kaup og kjör má finna HÉR.
|
https://www.akureyri.is/is/frettir/um-innritun-i-leikskola
|
Um innritun í leikskóla
Í dag, síðasta vetrardag, er búið að innrita 230 börn sem fædd eru árið 2007 og fyrr í leikskóla Akureyrar fyrir næsta skólaár. Allur þessi barnahópur var innritaður í þá skóla sem foreldrar settu í 1. sæti á umsókn barnsins. Á umsóknarlistanum eru nú um 20 börn á þessum aldri, sem enn á eftir að bjóða leikskólapláss og unnið er að því að hafa samband við foreldra þeirra til að ganga frá því.
Fyrir næsta skólaár verða einnig innrituð nokkur börn af árgangi 2008. Ekki liggur ennþá fyrir hversu mörg þau börn verða né heldur í hvaða skóla hægt verður að innrita þau. Haft verður samband við foreldra þeirra barna um leið og þessar upplýsingar liggja fyrir.
|
https://www.akureyri.is/is/frettir/kosningar-a-morgun
|
Kosningar á morgun
Það er handagangur í öskjunni í Ráðhúsinu núna og einnig í Verkmenntaskólanum á Akureyri þar sem unnið er að undirbúningi fyrir kosningarnar á morgun. Kosið verður til Alþingis um land allt en að auki fá Akureyringar að greiða atkvæði um fyrirhugaða sameiningu Grímseyjarhrepps og Akureyrarkaupstaðar.
Brynja Björk Pálsdóttir, þjónustufulltrúi í íbúaskrá, var í óða önn að ganga frá merkingum og upplýsingum um kjördeildir þegar okkur bar að garði laust eftir hádegið. Hún sér meðal annars um að raða götum niður í kjördeildir, gæta þess að nokkuð jafn mannfjöldi sé í hverri deild og eins eru merkingar í VMA býsna viðamikið verkefni, ekki síst vegna þess að þar hefur ekki verið kosið áður og er að mörgu að gæta.
Á kjörskrá á Akureyri eru nú 12.815, karlar eru 6.261 og konur 6.554.
Kjördeildir á Akureyri eru nú 10 í stað 9 áður og kunna kjördeildir, sem kjósendum ber að kjósa í, að hafa breyst frá fyrri árum. Í Hrísey verður að venju kosið í Grunnskólanum í Hrísey og er þar ein kjördeild. Kjörfundur mun standa á Akureyri frá klukkan 9.00 til klukkan 22.00 en í Hrísey frá klukkan 10.00 til klukkan 18.00. Kjósendur skulu viðbúnir því að vera krafðir um persónuskilríki á kjörstað.
Nýr kjörstaður í VMA.
Kjördeildir - göturöð.
Bæklingur um sameiningu Akureyrarkaupstaðar og Grímseyjarhrepps.
Brynja Björk Pálsdóttir að pakka niður kortum og upplýsingum um kjördeildir til að fara með upp í VMA.
|
https://www.akureyri.is/is/frettir/vorkoma-akureyrarstofu
|
Vorkoma Akureyrarstofu
Í gær, sumardaginn fyrsta, var tilkynnt hverjir hljóta starfslaun listamanna á Akureyri 2009-2010. Stjórn Akureyrarstofu valdi þau Guðnýju Kristmannsdóttur myndlistarkonu og Björn Þórarinsson tónlistarmann úr hátt í tuttugu umsóknum sem bárust en bæði hafa starfað að list sinni í fjölda ára og munu sinna listinni sem bæjarlistamenn í sex mánuði hvort.
Friðbjarnarhús sem stendur við Aðalstræti 46 fékk viðurkenningu Húsverndarsjóðs Akureyrarbæjar og tóku þeir Gunnar Lórenzson, Guðmundur Magnússon og Árni Valur Viggósson á móti viðurkenningunni en þeir hafa lagt gríðarlega mikið á sig við endurbætur á húsinu.
Byggingarlistaverðlaun Akureyrarbæjar voru að þessu sinni veitt fyrir breytingar á eldra húsnæði og var það mat stjórnar Akureyrarstofu og ráðgjafa hennar að þessa viðurkenningu ætti skilið að fá verslunin Eymundsson-Penninn við Hafnarstræti 91-93 en hönnuðir þeirra breytinga sem gerðar voru á versluninni eru þau Valdimar Harðarson og Steinunn Guðmundsdóttir frá Arkitektastofunni ASK. Versluninni Eymundsson-Pennanum var einnig veitt viðurkenning fyrir sitt framlag til eflingar miðbæjarins.
Að síðustu var veitt viðurkenning Menningarsjóðs fyrir framlag til menningar og lista í bænum og þótti Sigurður Heiðar Jónsson vel að henni kominn en framlag hans til menningarlífs á Akureyri og til uppbyggingar Listagilsins er mikið og ótvírætt.
Frá Vorkomu Akureyrarstofu. Aftari röð frá vinstri: Guðný Kristmannsdóttir, Björn Þórarinsson, Guðmundur Magnússon og Gunnar Lórenzson. Fremri röð: Elín Margrét Hallgrímsdóttir, formaður stjórnar Akureyrarstofu, Sigurður Heiðar Jónsson, Sædís Guðný Hilmarsdóttir, verslunarstjóri Eymundsson-Pennans og Árni Valur Viggósson.
|
https://www.akureyri.is/is/frettir/fjolmennur-fjolskyldudagur
|
Fjölmennur fjölskyldudagur
Sumri var að venju fagnað með fjölskylduskemmtun á Minjasafninu á Akureyri. Aldrei hafa fleiri sótt þennan árlega viðburð sem skipar stóran sess í hjarta margra fjölskyldna en talið er að um 800 manns hafi sótt safnið heim þennan dag. Rúmlega 200 manns mynduðu hjarta til að þakka Rafeyrarmönnum fyrir hjartað í heiðinni sem lýst hefur upp skammdegið í vetur og yljað íbúum svæðisins og ferðamönnum, innlendum sem erlendum, um hjartarætur síðustu mánuði.
Ömmur, afar, mömmur, pabbar, frænkur, frændur, systur og bræður gæddu sér á 800 lummum ásamt 60 lítrum af kaffi og kakói. Börn og fullorðnir skemmtu sér í pokahlaupi, búleikjum og gerð sjálfsmynda. Ófáar ferðir voru farnar með hestvagninum og bros skein af andliti hvers barns eftir stuttan túr á hestbaki auk þess sem sýningar safnsins heilluðu margan gestinn. Fjölmörg börn nýttu sér kosningarétt sinn og kusu um nafn sumarsýningar safnsins sem fjallar um líf barna. Fyrstu tölur eru væntanlegar í fyrramálið á heimasíðu Minjasafnins á Akureyri, www.akmus.is.
Ríflega 200 manns mynduðu hjarta á flötinni fyrir framan Minjasafnið.
Sjálfsmyndir málaðar fyrir utan Minjasafnið. Hekla Maren Baldursdóttir (í hvíta bolnum) og Embla Blöndal Ásgeirsdóttir.
Hannes Garðarsson og Davíð Hafsteinsson frá Rafeyri. Fyrirtækinu var þakkað fyrir hjartað stóra í Vaðlaheiðinni.
Myndirnar tók Skapti Hallgrímsson.
|
https://www.akureyri.is/is/frettir/sameining-samthykkt
|
Sameining samþykkt
Sameining Akureyrarkaupstaðar og Grímseyjarhrepps var samþykkt í kosningu í gær. Á Akureyri sögðu 6.942 já við sameiningunnni eða 69,3% en 2.474 voru henni andvígir, eða 24,7%. Í Grímsey samþykktu 88% sameininguna.
Sameiningin var því samþykkt bæði á Akureyri og í Grímsey.
Meðfylgjandi loftmynd af Grímsey tók Friðþjófur Helgason.
|
https://www.akureyri.is/is/frettir/eyfirski-safnadagurinn
|
Eyfirski safnadagurinn
Hvorki meira né minna en 19 söfn og sýningar við Eyjafjörð opna dyr sínar fyrir gestum og gangandi laugardaginn 2. maí frá kl. 11-17. Tilefnið er Eyfirski safnadagurinn sem nú er haldinn í þriðja sinn. Markmiðið með þessum degi er að vekja athygli á þeirri fjölbreyttu og áhugaverðu safnaflóru sem Eyjafjörður hefur upp á að bjóða. Söfnin munu þennan dag kynna starfsemi sína með einum eða öðrum hætti.
Flugmódel, flíkur, sögumenn, söngvar, síldarsmakk, skór, skemmtanir, siglingar, skrínur, skoðunarferðir, söngvar, verkalýður, viðundur, veitingar, vaðmál, gjörningar, glerplötur, gull, krásir, kveðlingar, kenjar, kaffi, myndir, múnderingar og rósaleppar eru aðeins sýnishorn af því sem hægt verður að sjá, heyra upplifa og njóta á eyfirska safnadeginum.
Sögulegar rútuferðir þar sem sagnahefðinni er gert hátt undir höfði fara með þá sem vilja á söfnin við Eyjafjörð. Það er því tilvalið að hoppa upp í rútu og njóta þess að láta fólk segja sér sögur og kynnast bæði landslaginu og söfnunum við Eyjafjörð með öðrum hætti en áður.
Safnastrætó keyrir á milli safnanna á Akureyri og í för verður fólk sem ausa mun úr viskubrunni sínum um það sem fyrir augu ber á leiðinni. Það er frítt í rúturnar, safnastrætóinn og í ferjuna til Hríseyjar. Það er því tilvalið að skilja bílinn eftir heima, njóta þess að heyra sögur og upplifa með öllum skilningarvitum söfnin við Eyjafjörð þennan skemmtilega dag.
Áhugasömum er bent á vefsíðuna www.sofn.is þar sem finna má nánari upplýsingar um það sem um er að vera þennan dag og brottfarartíma rútna og strætó. Dagskrána er einnig að finna HÉR.
Eftirfarandi söfn verða opin frá 11-17 og aðgangur er ókeypis: Amtsbókasafnið, Davíðshús, Flugsafn Íslands, Iðnaðarsafnið á Akureyri, Listasafnið á Akureyri, Leikmunasafn Íslands - Laxdalshúsi, Minjasafnið á Akureyri, Nonnahús, Sigurhæðir, Byggðasafnið Hvoll á Dalvík, Gamli bærinn Laufás, Holt - hús Öldu Halldórsdóttur í Hrísey, Húni II, Hús Hákarla-Jörundar í Hrísey, Náttúrugripasafn Ólafsfjarðar, Safnasafnið á Svalbarðsströnd, Síldarminjasafn Íslands á Siglufirði, Smámunasafn Sverris Hermannssonar í Eyjafjarðarsveit og Þjóðlagasetur sr. Bjarna Þorsteinssonar á Siglufirði.
|
https://www.akureyri.is/is/frettir/gitarhatid-a-graena-hattinum
|
Gítarhátíð á Græna hattinum
Það er löng helgi framundan og á tónleikastaðnum Græna hattinum verður efnt til sannkallaðrar gítarhetjuhátíðar frá fimmtudegi til laugardags. Nokkrir af snjöllustu gítarleikurum landsins koma fram og sýna hvað hægt er að ná út úr þessu vinsælasta hljóðfæri heims sem gítarinn vissulega er.
Þeir sem til eru kallaðir eru: Gunnar þórðarson, Halldór Bragason, Ómar Guðjónsson, Jón Páll Bjarnson, Kristján Edelstein, Hallgrímur Ingvason, Björn Thoroddsen og brasilíska gítarundrið Thiago Trinsi. Auk þeirra koma fram: Róbert Þórhallson á bassa, Birgir Baldursson á trommur, Jóhann Ásmundsson á bassa, Gunnlaugur Briem á trommur, Stefán Ingólfsson á bassa, Stefán Gunnarsson á bassa, Halldór G.Hauksson á trommur, Valgarður Óli Ómarsson á trommur, Wolfgang Frosti Zahr á saxófón og Davíð Þór Jónsson á Hammond orgel. Sem sjá má er um einvala lið að ræða.
Opnunarkvöldið er fimmtudagskvöld og þá koma fram Kristján Edelstein og tríó, Hallgrímur Ingvason og hljómsveit og Gunnar Þórðarson í fyrsta skipti með með rokktríó ásamt Gunnlaugi Briem og Jóhanni Ásmundssyni.
Á föstudagskvöld koma fram Björn Thoroddsen, Ómar Guðjónsson og Halldór Bragason, hver um sig með hljómsveit sem skipuð er Róbert Þórhallssyni á bassa, Birgi Baldurssyni á trommur og Davíð Þór Jónssyni á Hammond orgel. Þess má geta að orgelið sem Davíð Þór leikur á er hið fornfræga Hammond C3 orgel Karls heitins Sighvatssonar sem Græni Hatturinn festi kaup á nýlega.
Á laugardag kl.16.00 eru tónleikar fyrir 18 ára og yngri sem ekki komast inn á kvöldtónleikana. Þar gefst ungu kynslóðinni tilvalið tækifæri til að sjá snjöllustu gítarleikara landsins á Græna Hattinum.
Lokakvöldið, laugardagskvöld, er það gítarmeistarinn Jón Páll Bjarnason sem stígur fyrstur á stokk með hljómsveit sinni. Því næst kemur fram hinn brasilíski Thiago Trinsi ásamt Stefáni Ingólfssyni og Halla Gulla með sitt prógram (en Thiago þessi er kominn í úrslit í alheims gítar-idol-keppninni). Hátíðinni lýkur síðan á allsherjar gítardjammi þar sem Björn, Dóri, Kristján, Hallgrímur, Jón Páll og Thiago þenja gítarana ásamt Róberti Þórhallssyni bassaleikara og Birgi Baldurssyni trommara.
Tónleikar hefjst öll kvöld kl. 21.00 en húsið verður opnað kl. 20.00. Forsala miða er í Eymundsson í Hafnarstræti.
|
https://www.akureyri.is/is/frettir/skraningu-lykur-i-norraenar-sumarbudir
|
Skráningu lýkur í norrænar sumarbúðir
Árlegar sumarbúðir Norrænu félaganna verða í Hillerød í Danmörku frá 28. júní til 5. júlí með þátttöku 90 barna frá öllum Norðurlöndunum. Boðið verður upp á spennandi kanósiglingu, ýmsar íþróttir, útivist, tónlist og skapandi smiðjur.
Norræna félagið í Noregi og Norræna félagið á Akureyri greiða fyrir þátttöku tveggja barna frá Akureyri. Skilyrði er að foreldrar séu í Norræna félaginu.
Skráning er í síma 462 7000 til og með 29. apríl.
Frændur okkar Norðmenn hafa selt barmmerki sem á stendur „Nordiske venner av Island" til styrktar þátttöku íslenskra ungmenna í norrænum verkefnum. Norræna félagið á Akureyri ætlar að leggja til það sem upp á vantar eða 1.200 NKR á barn. Samtals fara 10 börn frá Íslandi og fylgir íslenskur fararstjóri hópnum.
|
https://www.akureyri.is/is/frettir/creature-hja-la
|
Creature hjá LA
Gestaleikurinn Creature eftir Kristján Ingimarsson verður sýndur hjá Leikfélagi Akureyrar 1. og 2. maí. Kristján Ingimarsson er íslenskum leikhúsgestum að góðu kunnur en hjá LA hefur hann m.a. sýnt sýningarnar Mike Attack og Frelsarinn. Kristján var bæjarlistamaður Akureyrar 2008 og sá meðal annars um lokaatriðið á Akureyrarvöku 2008, Byltingu Fíflanna.
Creature er kolklikkaður og bráðfyndinn leikhúskonsert um sköpunarþörf manneskjunnar og þörf hennar fyrir að setja sjálfa sig á svið. Þetta er án efa persónulegasta sýning Kristjáns til þessa, þar sem hann kannar ýmis landamæri með aðferðum spunans og kemur okkur stöðugt á óvart. Bygging sýningarinnar vísar til þess hvernig hljómdiskur eða tónleikar eru byggðir upp, þar sem hvert lag getur staðið sjálfstætt, en þegar lögin eru öll komin saman mynda þau eina heild. Creature samanstendur þannig af sjö „líkamlegum söngvum", ófyrirsjáanlegri og áhrifamikilli blöndu af teknó- og óperutónlist, blikkljósum og „áhorfendabrettastökkum"!
Kristján stendur á sviðinu ásamt finnska leikaranum Henrik Levlin en þeir íklæðast búningum eftir tískuhönnuðinn Anja Vang Kragh - en búningar þeir eru stór partur af upplifuninni. Það gera áhorfendurnir einnig en þeir eru eindregið hvattir til þess að taka með sér myndavélar á sýninguna, smella af og skrásetja þannig sýninguna með sínum hætti.
Gestaleikurinn Creature var frumfluttur í Husets Teater í Kaupmannahöfn og hér má sjá brot úr umfjöllun fjölmiðla í Danmörku:
„Creature er leiksýning sem maður lætur ekki framhjá sér fara. Hún er fyndin, yndisleg, ljóðræn, leikandi og ótrúleg. Creature er ein af þeim sýningum í ár sem hefur upp á eitthvað nýtt að bjóða. Góða Skemmtun." Byenkalder.dk
„Kristján Ingimarsson gefur allt í botn í sinni unaðslega geggjuðu umbreytingasýningu. Með óðsmannsæði sem enginn annar leikari eða dansari hér á landi getur leikið eftir." Politiken
„Kolklikkaður og yndislegur líkamsgaldramaður. Frábærar jafnvægiskúnstir, topp tæmað." Berlingske Tidende
|
https://www.akureyri.is/is/frettir/kirkjulistavika-i-akureyrarkirkju
|
Kirkjulistavika í Akureyrarkirkju
Dagana 3.-10. maí verður Kirkjulistavika haldin í Akureyrarkirkju í 11. sinn en hátíðin hefur verið haldin annað hvert ár frá árinu 1989. Helstu markmið Kirkjulistaviku hafa frá upphafi verið að efla samvinnu og tengsl listafólks við kirkjuna og gefa Akureyringum kost á að njóta góðra lista í kirkjunni.
Að vanda er lögð áhersla á fjölbreytileika og í boði verða hádegistónleikar, listsýningar, krílasálmakynning, fyrirlestur, ferð fyrir eldri borgara, námskeið í magadansi og kvikmyndasýning, auk hefðbundinna stórtónleika. Aðgangur er ókeypis að mörgum viðburðanna.
Dagskrá Kirkjulistaviku er að finna HÉR.
|
https://www.akureyri.is/is/frettir/list-an-landamaera
|
List án landamæra
Það verða mikil hátíðarhöld á Akureyri og víðar um helgina þegar Norðurlandshluti listahátíðarinnar "List án landamæra" verður formlega settur í Ketilhúsinu á Akureyri kl. 15.00 á laugardag. Herlegheitin hefjast þó fyrr um daginn með opnun ljósmyndasýningar Finns Inga Erlendssonar á Bláu könnunni kl. 11.30.
Frá Bláu könnunni liggur leiðin í Safnasafnið á Svalbarðsströnd þar sem hinn fimm metra hái Safnvörður verður afhjúpaður af Huglistarhópnum sem á heiðurinn að verkinu.
Frá Safnasafninu verður haldið í Ketilhúsið þar sem hátíðin List án landamæra á Norðurlandi verður formlega sett kl. 15.00 eins og áður sagði. Setningin er í höndum Hermans Jóns Tómassonar, formanns bæjarráðs og verðandi bæjarstjóra á Akureyri. Huglistarhópurinn opnar sýninguna Vappað inn i vorið, Stefán Fjólan flytur ljóð, Finnur Ingi Erlendsson frumflytur lag í tilefni dagsins og svokölluð Inúítaflétta verður frumflutt en heiðurinn að henni á tónskáldið Jón Hlöðver Áskelsson. Í Inúítafléttunni koma saman barnakór Lundarskóla, blásarar og trommarar.
Gestir Ketilhússins geta svo látið ljós sitt skína í trommuleik þegar boðið verður upp á trommuhring þar sem allir fá að prófa undir leiðsögn Ingva Rafns Ingvasonar tónlistarmanns og kennarar við Tónlistarskólann á Akureyri. Það er mikil eftirvænting vegna komu trommudansarans Önnu Thastum frá Grænlandi en hún er sérstakur gestur hátíðarinnar. Anna mun flytja magnaða særingatrommudansa í Deiglunni klukkan 16.30 og 17.30 og er það einnig von þeirra sem standa að Inúítafléttunni að Anna taki þátt í þeim flutningi.
Þegar dagskrá lýkur í Ketilhúsinu og Deiglunni stendur fólki til boða að heimsækja Lautina við Brekkugötu en þar er athvarf Rauða krossins fyrir fólk með geðraskanir.
Gleðin heldur svo áfram í Ketilhúsinu á laugardagskvöld með mikilli tónlistarveislu sem hefst klukkan 21. Þar koma fram Finnur Ingi Erlendsson og Brynjar Freyr Jónsson en þeir munu m.a. spinna verk á gítara, Stefán Fjólan og Ragnheiður Arna Arnarsdóttir flytja ljóðs, poppsveitir nemenda úr Tónlistarskólanum á Akureyri koma fram og að síðustu mun hljómsveitin Skakkamanage halda uppi stuðinu.
Það verður einnig glatt á hjalla í Fjallabyggð en á laugardaginn verða opnaðar sýningar undir hatti Listar án landamæra beggja vegna Héðinsfjarðar. Annars vegar í Listhúsi Fjallabyggðar í Ólafsfirði og hins vegar í ráðhúsinu á Siglufirði.
Hátíðin heldur svo áfram eftir helgi með opnunum sýninga í Gallerí Ráðhúsi á Akureyri og Amtsbókasafninu svo dæmi séu tekin. Nánari upplýsingar um viðburði næstu viku berast eftir helgi.
Hátíðin List án landamæra er nú haldin í sjötta sinn og hefur hátíðin breyst og þróast ár frá ári og fleiri eru að verða meðvitaðir um gildi hennar í listalífinu, bæði þátttakendur og njótendur. Þátttakendum fjölgar með hverju ári og í ár eru fleiri bæjarfélög með atburði á dagskrá en nokkru sinni fyrr. Markmið hátíðarinnar er að koma list og menningu fólks með fötlun á framfæri.
Nánari upplýsingar um hátíðina er einnig að finna á heimasíðunni www.listanlandamaera.blog.is.
Meðfylgjandi mynd er af Huglistarhópnum.
|
https://www.akureyri.is/is/frettir/tokum-vel-a-moti-sumrinu
|
Tökum vel á móti sumrinu
Akureyrarbær hvetur bæjarbúa til að taka höndum saman við að hreinsa til í bænum eftir veturinn og taka á móti sumrinu með bros á vör. Akureyrarbær mun í ár ekki fjarlægja garðaúrgang frá lóðarmörkum líkt og undanfarin ár en gámar verða staðsettir í hverfum bæjarins frá 4.-11. maí.
Gámarnir verða á eftirtöldum stöðum: Við Kaupang, Hagkaup, Hrísalund, Aðalstræti sunnan Duggufjöru, Bugðusíðu við leiksvæði og við Verslunarmiðstöðina Sunnuhlíð. Einnig er tekið við garðaúrgangi á gámasvæði við Réttarhvamm.
Í samvinnu við hestamenn verða gámar fyrir rusl í hesthúsahverfum bæjarins frá 12.-25. maí.
Með því að hreinsa rusl, snyrta tré og runna í garðinum okkar hvetjum við aðra til að taka til hendinni. Stígum skrefinu lengra og tínum rusl utan lóðarmarka, við næsta göngustíg eða á nálægu útivistarsvæði. Hreinsunardagur í götunni eða í hverfinu býður upp á skemmtilega samveru. Notum hugmyndaflugið og gerum tiltektina að skemmtilegu verkefni.
Opnunartímar gámasvæðis við Réttarhvamm
Yfir vetrartímann (16. ágúst til 15. maí):
Mánudaga til föstudaga kl. 16.00-18.30.
Laugardaga og sunnudaga kl. 13.00-17.00.
Opið á sumrin (16. maí til 15. ágúst):
Mánudaga til föstudaga kl. 16.00-20.30.
Laugardaga og sunnudaga kl. 13.00-17.00.
|
https://www.akureyri.is/is/frettir/sidasta-skidahelgin
|
Síðasta skíðahelgin
Opið verður í Hlíðarfjalli á föstudag, laugardag og sunnudag og er þar um að ræða síðustu dagana sem opið verður í vetur. Nú þegar hefur verið opið í Fjallinu í 151 dag og skíðadagarnir verða því 154 þegar upp verður staðið sem er algjört met. Að sögn Guðmundar Karls, forstöðumanns í Hlíðarfjalli, er nægur snjór í brekkunum en færið heldur blautt enda hafa verið talsverð hlýindi síðustu daga.
Opið verður frá kl. 10-16 á föstudag, laugardag og sunnudag.
|
https://www.akureyri.is/is/frettir/fjolmenni-i-1-mai-gongu
|
Fjölmenni í 1. maí göngu
Veðrið lék við Akureyringa og nærsveitunga föstudaginn 1. maí, sól og hitamælar sýndu tveggja stafa tölu, er fjölmennasta kröfuganga í áratugi var gengin á Akureyri í tilefni dagsins. Gengið var frá Alþýðuhúsinu í Sjallann við undirleik Big-bands og trommusveit Tónlistarskálans á Akureyri.
Í göngugötunni spiluðu nokkrir gítarspilarar nokkra ljúfa gítartóna á meðan gangan fór framhjá. Hátíðardagskrá fór fram í Sjallanum að göngu lokinni og þar var einnig boðið upp á glæsilegt kaffihlaðborð.
Björn Snæbjörnsson, formaður Einingar-Iðju, flutti ávarp 1. maínefndar stéttarfélaganna, Elsa Sigmundsdóttir, ráðgjafi Starfsendurhæfingarsjóðs í Eyjafirði, hélt ávarp þar sem hún fjallaði um tilurð sjóðsins og tilgang og Sigurður Bessason, formaður Eflingar stéttarfélags, flutti aðalræðu dagsins.
Fjölbreytt skemmtidagskrá var í boði. Kristján Edelstein og Pétur Hallgrímsson léku nokkur vel valin lög er gengið var í salinn og eins þegar kaffið var drukkið, Big-band Tónlistarskólans á Akureyri spilaði nokkur lög, Freyvangsleikhúsið sýndi atriði úr Vínlandi og sungu nokkur lög og Æskulýðskór Glerárkirkju undir stjórn Ástu Magnúsdóttur endaði dagskránna með ljúfum tónum.
Frétt af heimasíðu Einingar-Iðju.
Myndir: Ragnar Hólm.
|
https://www.akureyri.is/is/frettir/ny-sjonarhorn-bestu-leidirnar
|
Ný sjónarhorn ? bestu leiðirnar
Landssamtökin Geðhjálp í samstarfi við Norræna lýðheilsuháskólann í Gautaborg og Norræna Velferðarráðið efna til norrænnar ráðstefnu með alþjóðalegu ívafi á Akureyri á fimmtudag og föstudag. Í fyrsta sinn eru leiddir saman á einni geðheilbrigðisráðstefnu rannsakendur, þjónustuveitendur, notendur og aðstandendur.
Þema ráðstefnunnar er ný sjónarhorn á geðheilbrigðisþjónustu og bestu leiðirnar sem þekktar eru. Geðhjálp og systrasamtök á Norðurlöndum hafa valið þau sveitarfélög sem skara fram úr í þjónustu við geðsjúka og hefur Akureyri orðið fyrir valinu á Íslandi.
Föstudagsmorgun 8. maí verða fyrirmyndarsveitarfélög á Norðurlöndum kynnt af fulltrúum frá hverju sveitarfélagi fyrir sig og fulltrúum notendasamtakanna og rýnt í það hvað sveitarfélög og meðferðaraðilar geti lært hverjir af öðrum. Kynningin fer fram í félagsheimili Akureyrarkirkju klukkan 10.30. Meðal þeirra sveitarfélaga sem einnig hafa verið valin fyrirmyndarsveitarfélög eru Árósar í Danmörku.
Á ráðstefnunni verður áhersla lögð á forvarnarverkefni varðandi börn og unglinga, fjölskyldustuðning og meðferðarleiðir. Kynntar verða nýjar rannsóknir og forvarnarverkefni gegn sjálfsvígum og fjallað um kosti og galla afstofnanavæðingar og reynslu Ítala af henni. Ráðstefnan mun einkum snúast um það sem virkar í stað þess að horfa á vandamálin.
Um fimmtíu þátttakendur koma erlendis frá og fimmtíu frá Íslandi.
Meðal fyrirlesara eru ýmsir helstu sérfræðingar Norðurlanda á geðheilbrigðissviði, s.s. Tor Ekeland sem hefur rannsakað afstofnanavæðingu, Kristian Wahlbeck sérfræðingur í stefnumótun geðheilbrigðismála í Finnlandi og á vettvangi ESB, Alain Topor yfirmaður rannsóknarmiðstöðvar í S-Stokkhólmi sem rannsakað hefur aðferðarfræði og nýja nálgun í meðferð og Roberto Mezzina sem leitt hefur uppstokkun geðheilbrigðiskerfisins í Trieste á Ítalíu.
|
https://www.akureyri.is/is/frettir/kalli25-i-radhusinu
|
Kalli25 í Ráðhúsinu
Í hádeginu í dag opnaði Karl Guðmundsson sýningu sína Kalli25 í bæjarstjórnarsal Ráðhússins á Akureyri. Verkin á sýningunni eru unnin með olíulitum á bókbandspappa. Karl Guðmundsson hefur lagt stund á myndlist frá unga aldri.
Í mörg ár hefur Karl komið á vinnustofu Rósu Kristínar Júlíusdóttur, kennara og myndlistakonu, þar sem þau hafa unnið saman að listsköpun, bæði sem kennari og nemandi en fyrst og fremst sem félagar og vinir í listinni. Þau hafa haldið sameiginlegar listsýningar og tekið þátt í margs konar samsýningum. Einnig hafa þau haldið fyrirlestra um samvinnu sína í tengslum við sýningarnar og á ráðstefnu um menntamál.
Karl er alvarlega mál- og hreyfihamlaður ungur maður sem býr yfir góðum skilningi. Þrátt fyrir fötlun sína tekst Kalla að koma til skila þeirri næmu listrænu tilfinningu sem býr innra með honum. Hann útskrifaðist af myndlistabraut Verkmenntaskólans á Akureyri vorið 2007 og hefur ekki slegið slöku við í myndlistinni. Vorið 2008 tók hann þátt í listahátiðinni List án Landamæra með sýningunni Snúist í hringi sem var í Ketilhúsinu á Akureyri.
Sýninginn er hluti af List án landamæra. Sýningarstjóri er Jóna Hlíf Halldórsdóttir.
Frá opnun sýningarinnar í Ráðhúsinu. Talið frá vinstri: Rósa Kristín Júlíusdóttir, myndlistamaður, Sigrún Björk Jakobsdóttir, bæjarstjóri, Karl Guðmundsson, myndlistamaður, og Hermann Jón Tómasson, formaður bæjarráðs.
|
https://www.akureyri.is/is/frettir/vidbrogd-vid-influensu
|
Viðbrögð við inflúensu
Á heimasíðu Heilsugæslustöðvarinnar á Akureyri hefur nú verið birtur ítarlegur pistill um inflúensuna A/H1N1 eða hina svokölluðu svínaflensu. Þar er að finna almennar upplýsingar um inflúensuna og veitt eru svör við ýmsum spurningum sem kunna að vakna meðal almennings.
Á heimasíðu HAK segir meðal annars:
Heilsugæslustöðin á Akureyri (HAK) er í viðbragðsstöðu vegna hinnar sk. svínainflúensu samkvæmt viðbragðsáætlun sem HAK gerði 2006 og samræmdi síðan áætlun fyrir allt landið. Að þessu leyti er HAK nokkuð vel undir það búin að takast á við vágest eins og alheimsfaraldur af þessum toga er.
Þegar þetta er ritað hefur enginn greinst með veikina hér á landi, en sýni eru enn í rannsókn. Verið er að dreifa lyfjum til sóttvarnalækna héraðanna. Þórir V. Þórisson yfirlæknir er sóttvarnalæknir á Norðurlandi.
Smelltu HÉR til að lesa greinina í heild sinni.
|
https://www.akureyri.is/is/frettir/eyfirski-safnadagurinn-slo-i-gegn
|
Eyfirski safnadagurinn sló í gegn
Fleiri hundruð manns heimsóttu söfnin við Eyjafjörð á Eyfirska safnadeginum síðastliðinn laugardag. Aðsókn var umtalsvert betri nú en verið hefur en þetta er í þriðja sinn sem söfnin við Eyjafjörð, nítján talsins, sameinast um að halda safnadaginn.
Mikil ánægja var meðal gesta með Eyfirska safnadaginn og töluvert var um að fjölskyldur gerðu daginn að sínum og legðu leið sína í söfnin en þar mátti oft sjá þrjár kynslóðir saman í skoðunarferð.
Fjöldi skemmtilegra sýninga og viðburða var í boði á hverju safni. Einnig voru í boði tvær rútuferðir; á söfnin fram í Eyjafirði, Smámunasafnið, Safnasafnið og Gamla bæinn Laufási, og til Siglufjarðar þar sem Síldarminjasafnið og Þjóðlagasetrið voru skoðuð auk þess sem komið var við á Hvoli á Dalvík og á Náttúrugripasafni Ólafsfjarðar.
Um borð í rútunum voru sögumenn sem skemmtu ferðalöngunum með sögum af mönnum og málefnum við Eyjafjörð. Ennfremur gafst fólki kostur á því að fara með ferjunni til Hríseyjar og skoða hús Hákarla-Jörundar og Ölduhús. Á Akureyri gengu strætisvagnar, með sögumönnum innanborðs, á milli safna en ætla má að safnaflóra bæjarins sé með ríkulegasta móti því þar eru um tíu söfn, hvert öðru áhugaverðara. Aðgangur í söfnin og allar ferðir á vegum Eyfirska safnadagsins var ókeypis.
Áhugi á söfnum, og þeim tengslum við íslenska menningu og menningararfinn sem þau standa fyrir, hefur aukist til muna ef marka má aðsóknina á Eyfirska safnadaginn. Helst það í hendur við fréttir um að íslenskar vörur njóti nú meiri hylli meðal neytenda en áður var. Hvort sem þakka má hugarfarsbreytingu eða öðrum þáttum, þá er ljóst að Eyfirski safnadagurinn hefur slegið í gegn svo um munar og að þessi skemmtilegi viðburður er tvímælalaust kominn til að vera.
Í rútuferð til Siglufjarðar var meðal annars staldrað við á Byggðasafninu Hvoli á Dalvík þar sem þessi mynd var tekin. Hjörleifur Hjartarson mundar gítarinn.
|
https://www.akureyri.is/is/frettir/radstefna-um-islenska-thjodfelagsfraedi
|
Ráðstefna um íslenska þjóðfélagsfræði
Ráðstefna um íslenska þjóðfélagsfræði verður haldin í Háskólanum á Akureyri 8.-9. maí. Meðal spurninga sem leitað verður svara við eru: Hverjar eru þjóðfélagsfræðilegar hliðar kreppunnar? Hvernig hefur íslenskt skattkerfi þróast? Hver eru áhrif kreppunnar á þjóðerniskennd Íslendinga? Í hvaða framkvæmdir er hagkvæmast fyrir ríkið að fara núna? Hverjar eru kynjamyndir nýfrjálshyggjunnar?
Dagskrá ráðstefnunnar er að finna HÉR.
Á ráðstefnunni verða flutt um sjötíu erindi um margvíslegar rannsóknir á íslensku þjóðfélagi.
Skiptist ráðstefnan í 16 málstofur og er efni þeirra:
Byggðaþróun á Íslandi
Kynslóðir og uppeldismál
Aðferðir og rannsóknir
Ferðaþjónusta í dreifðum byggðum
Staða unglinga
Jafnrétti og samfélag I og II
Dómskerfið og lögbrjótar
Skólamál
Vinnumarkaður og atvinnulíf
Fjölmiðlar og samfélag
Sjálfsmynd og þjóðernishyggja
Efnahagsstjórnun á Íslandi
Stjórnmál: Þjóðríkið og alþjóðasamfélagið
Félagasamtök og félagsstarf
Að ráðstefnunni standa, auk Háskólans á Akureyri, allir framhalds- og háskólar frá Ísafirði til Neskaupsstaðar en þeir eru: Menntaskólinn á Ísafirði, Fjölbrautaskóli Norðurlands vestra, Menntaskólinn á Akureyri, Verkmenntaskólinn á Akureyri, Háskólinn á Hólum, Framhaldsskólinn á Laugum, Framhaldsskólinn á Húsavík, Menntaskólinn á Egilsstöðum og Verkmenntaskóli Austurlands.
Þá standa Rannsóknamiðstöð ferðamála og Mannfræðistofnun Háskóla Íslands fyrir 4 málstofum um ferðaþjónustu í dreifðum byggðum. Ráðstefnan er styrkt af menntamálaráðuneytinu, samgönguráðuneytinu og Verkefnasjóði Háskólans á Akureyri.
Skráning er hafin og felst í því að senda nafn, netfang og stofnun eða heimilisfang á netfangið [email protected]. Skráningargjald er 5.000 krónur og eru gögn ráðstefnunnar og kaffiveitingar innifaldar. Ókeypis er fyrir alla nemendur, en mælst er þó til þess að þeir skrái sig.
|
https://www.akureyri.is/is/frettir/afram-heldur-list-an-landamaera
|
Áfram heldur List án landamæra
Áfram heldur veisla í boði Listar án landamæra. Á laugardag klukkan 14 er komið að opnun á Amtsbókasafninu á sýningu nemenda í Fjölmennt en það er miðstöð símenntunar sem þjónar fötluðu fólki 20 ára og eldri. Sýningin ber yfirskriftina Norðurheimskautið og verða þar sýnd verk úr ýmis konar efnivið.
Leikhópurinn Hugsanablaðran stígur á stokk og sýnir hluta af tilraunaverkefni með söng- og leiklist.
Á laugardaginn verður einnig opið hús 14-17 í GalleríBOX í Listagilinu þar sem yfirskriftin er Komdu að leika. Þar mun myndlistarfólk vinna með með börnum og er sýningunni ætla að gefa gestum fjölbreytt sýnishorn af því hvernig myndlistarfólk og börn vinna saman.
Mjög mikil stemning hefur verið á viðburðum sem fram hafa farið á Norðurlandi á vegum Listar án landamæra. Formlega opnunin um síðustu helgi tókst með mikilli prýði. Fjöldi en heiðurinn að honum á hinn mjög svo öflugi Huglistarhópur. Í fyrradag var opnuð í Gallerí Ráðhús sýningin KALLI25 og þykir hún hafa tekist einkar vel. Sýningin er opin á opnunartíma Ráðhússins, milli kl. 8 og 16, þegar ekki eru fundir í bæjarstjórnarsalnum.
Hátíðin List án landamæra er nú haldin í sjötta sinn og hefur hátíðin breyst og þróast ár frá ári og fleiri eru að verða meðvitaðir um gildi hennar í listalífinu, bæði þátttakendur og njótendur. Þátttakendum fjölgar með hverju ári og í ár eru fleiri bæjarfélög með atburði á dagskrá en nokkru sinni fyrr. Markmið hátíðarinnar er að koma list og menningu fólks með fötlun á framfæri.
Nánari upplýsingar um hátíðina er einnig að finna á heimasíðunni www.listanlandamaera.blog.is
|
https://www.akureyri.is/is/frettir/horgarbraut-lokud-vid-skuta
|
Hörgárbraut lokuð við Skúta
Vegna vinnu við gerð nýrra undirganga undir Hörgárbraut við Skúta verður Hörgárbraut lokuð milli Hlíðarbrautar og Undirhlíðar frá 7. maí til 5. júní næstkomandi. Verklok eru áætluð 17. júlí 2009. Hjáleið verður um Hlíðarbraut-Krossanesbraut-Undirhlíð.
Athugið að biðstöðvar SVA við enda Þverholts og við Skúta verða lokaðar. Beðist er velvirðingar á þeirri röskun sem af framkvæmdinni verður.
Framkvæmdadeild Akureyrarbæjar
Vegagerðin
|
https://www.akureyri.is/is/frettir/vorsyning-myndlistaskolans
|
Vorsýning Myndlistaskólans
Þrítugasta og fimmta starfsári Myndlistaskólans á Akureyri lýkur með veglegri sýningu á verkum nemenda í húsnæði skólans. Sýnd verða verk nemenda fornámsdeildar, listhönnunar- og fagurlistadeildar. Þar gefur að líta sýnishorn af því helsta sem nemendur hafa verið að fást við í myndlist og hönnun á þessu skólaári.
Fimmtíu og fjórir nemendur stunduðu nám í dagdeildum skólans og af þeim munu þrjátíu og tveir brautskrást frá skólanum að þessu sinni - átta grafískir hönnuðir og níu myndlistarmenn eftir þriggja ára sérhæft nám. Sextán ljúka alhliða undirbúningsnámi í fornámsdeild.
Einnig verða sýnd verk eftir nemendur sem voru á barna- og unglinganámskeiðum á vorönn. Allir eru hjartanlega velkomnir í Myndlistaskólann á Akureyri um helgina. Sýningin verður opin kl. 14-18 laugardag og sunnudag.
Heimasíða skólans: www.myndak.is
Níu myndlistarmenn brautskrást úr fagurlistadeild.
Átta grafískir hönnuðir ljúka námi.
Sextán ljúka alhliða undirbúningsnámi í fornámsdeild.
|
https://www.akureyri.is/is/frettir/akureyri-fyrirmyndarsveitarfelag-i-thjonustu-vid-gedsjuka
|
Akureyri fyrirmyndarsveitarfélag í þjónustu við geðsjúka
Landssamtökin Geðhjálp, í samstarfi við Norræna lýðheilsuháskólann í Gautaborg og Norræna Velferðarráðið, efndu til norrænnar ráðstefnu með alþjóðalegu ívafi á Akureyri á fimmtudag og föstudag. Í fyrsta sinn voru leiddir saman á einni geðheilbrigðisráðstefnu rannsakendur, þjónustuveitendur, notendur og aðstandendur.
Þema ráðstefnunnar var ný sjónarhorn á geðheilbrigðisþjónustu og bestu leiðirnar sem þekktar eru. Geðhjálp og systrasamtök á Norðurlöndum völdu þau sveitarfélög sem skara fram úr í þjónustu við geðsjúka og varð Akureyri fyrir valinu á Íslandi.
Í morgun voru fyrirmyndarsveitarfélögin á Norðurlöndum kynnt af fulltrúum frá hverju sveitarfélagi fyrir sig og fulltrúum notendasamtakanna og rýnt í það hvað sveitarfélög og meðferðaraðilar geti lært hverjir af öðrum. Kynningin fór fram í safnaðarheimili Akureyrarkirkju. Meðal þeirra sveitarfélaga sem einnig voru valin fyrirmyndarsveitarfélög eru Árósar í Danmörku.
Á ráðstefnunni var áhersla lögð á forvarnarverkefni varðandi börn og unglinga, fjölskyldustuðning og meðferðarleiðir. Kynntar voru nýjar rannsóknir og forvarnarverkefni gegn sjálfsvígum og fjallað um kosti og galla afstofnanavæðingar og reynslu Ítala af henni. Ráðstefnan snerist einkum um það sem virkar í stað þess að einblínt væri á vandamálin.
Um fimmtíu þátttakendur komu erlendis frá og fimmtíu frá Íslandi.
Meðal fyrirlesara voru ýmsir helstu sérfræðingar Norðurlanda á geðheilbrigðissviði, s.s. Tor Ekeland sem hefur rannsakað afstofnanavæðingu, Kristian Wahlbeck sérfræðingur í stefnumótun geðheilbrigðismála í Finnlandi og á vettvangi ESB, Alain Topor yfirmaður rannsóknarmiðstöðvar í S-Stokkhólmi sem rannsakað hefur aðferðarfræði og nýja nálgun í meðferð og Roberto Mezzina sem leitt hefur uppstokkun geðheilbrigðiskerfisins í Trieste á Ítalíu.
Frá kynningunni í safnaðarheimilinu í morgun.
|
https://www.akureyri.is/is/frettir/lokatonleikar-kirkjulistaviku
|
Lokatónleikar Kirkjulistaviku
Kirkjulistaviku í Akureyrarkirkju lýkur á sunnudag með hátíðartónleikum Kórs Akureyrarkirkju. Kórinn hefur fengið til liðs við sig kammersveit og þrjá af bestu barroksöngvurum Íslands, þau Mörtu Guðrúnu Halldórsdóttur, Braga Bergþórsson og Benedikt Ingólfsson.
Flutt verða verk eftir tvö tónskáld; Felix Mendelssohn og Georg Friedrich Händel. Báðir voru þeir, og eru enn, virt tónskáld en það var Händel sem var poppstjarna barroktímans. Hann samdi gríðarlegt magn af tónlist sem sló svo sannarlega í gegn og er tónlist hans enn þann dag í dag mikið flutt af öllum tegundum tónlistarmanna. Sem dæmi um vinsældir Händels þá komu 12.000 manns til að heyra frumflutning á ,,The Royal Fireworks“ og umferðaröngþveiti skapaðist á götum Lundúna. Árið var 1749.
Tónleikarnir hefjast klukkan 16.00 í Akureyrarkirkju.
Kór Akureyrarkirkju.
|
https://www.akureyri.is/is/frettir/handverkssyning-oldrunarheimila-akureyrar
|
Handverkssýning Öldrunarheimila Akureyrar
Handverkssýning Öldrunarheimila Akureyrar verður haldin í Hlíð sunnudaginn 10. maí kl. 14-17 og mánudaginn 11. maí kl. 13-16. Stærsti hluti sýningarinnar verður handverk sem unnið hefur verið á síðustu mánuðum.
Stærsti hluti sýningarinnar verður handverk sem unnið hefur verið á síðustu mánuðum. Margir íbúar ÖA hafa verið mikið handverksfólk og sannkallaðir listamenn á yngri árum og verður hluti sýningarinnar tileinkaður því handverki.
Glæsilegt kaffihlaðborð verður á sunnudag og kostar 1.000 kr. að gæða sér á kræsingunum. Ágóði af kaffisölunni verður notaður í þágu íbúa öldrunarheimilanna. Til gamans má geta þess að í síðustu viku var keyptur flygill fyrir fé sem safnaðist á þennan hátt.
Söluhornið verður á sínum stað og eru allir hjartanlega velkomnir.
|
https://www.akureyri.is/is/frettir/gongugatan-lokud-fyrir-bilaumferd
|
Göngugatan lokuð fyrir bílaumferð
Vegna framkvæmda við malbikun aksturssvæðis í göngugötunni í Hafnarstræti verður gatan lokuð fyrir bílaumferð frá og með mánudeginum 11. maí til 15. maí. Beðist er velvirðingar á þeirri röskun sem af framkvæmdinni verður.
Framkvæmdadeild Akureyrarbæjar
|
https://www.akureyri.is/is/frettir/baejarstjori-thakkar-kvennalidi-thors-ka
|
Bæjarstjóri þakkar kvennaliði Þórs/KA
Kvennalið Þórs/KA í knattspyrnu er Lengjubikarmeistari kvenna árið 2009 eftir sigur á Stjörnunni 3-2 í Kórnum í Kópavogi í úrslitaleik sem fram fór um síðustu helgi. Af því tilefni bauð Sigrún Björk Jakobsdóttir, bæjarstjóri, stúlkunum til samsætis í Ráðhúsinu í dag þar sem hún fagnaði þessum glæsilega árangri og hvatti þær enn frekar til dáða.
Myndirnar að neðan voru teknar við þetta tækifæri.
|
https://www.akureyri.is/is/frettir/fyrsti-fundur-nyrrar-rikisstjornar-haldinn-a-akureyri
|
Fyrsti fundur nýrrar ríkisstjórnar haldinn á Akureyri
Ný ríkisstjórn Samfylkingar og Vinstri hreyfingarinnar – græns framboðs kom saman til fyrsta fundar í dag, þriðjudaginn 12. maí. Fundurinn er haldinn á Akureyri og að sögn þeirra sem gerst þekkja til og lengst muna í þessum efnum, er það í fyrsta sinn sem almennur ríkisstjórnarfundur er haldinn utan Reykjavíkur. Fundir hafa áður verið haldnir á hátíðarstundum á Þingvöllum, en ekki annars staðar á landinu.
Með staðarvalinu vill ríkisstjórnin undirstrika að hún er ekki bara stjórn þeirra sem á höfuðborgarsvæðinu búa, heldur landsins alls. Ekki er útilokað að fleiri fundir en þessi verði haldnir utan Reykjavíkur þegar fram líða tímar.
Fundur ríkisstjórnarinnar hófst kl.12 í Ráðhúsinu á Akureyri, Geislagötu 9. Að honum loknum sitja forsvarsmenn ríkisstjórnarinnar fyrir svörum blaðamanna í Háskólanum á Akureyri, Sólborg, stofu L - 201 kl. 14.30.
Auk þess að sitja ríkisstjórnarfund munu ráðherrar hinnar nýju ríkisstjórnar nota tækifærið og hitta heimamenn að máli um fjölmargt sem á þeim brennur.
Myndirnar að neðan voru teknar rétt fyrir hádegi í dag þegar ríkisstjórnin kom til fundarins í Ráðhúsinu á Akureyri.
Steingrímur J. Sigfússon, fjármálaráðherra, Svandís Svavarsdóttir, umhverfisráðherra, og Katrín Jakobsdóttir, menntamálaráðherra, fyrir utan Ráðhúsið á Akureyri.
Kristján L. Möller, samgönguráðherra, í sjónvarpsviðtali fyrir fundinn.
Jóhanna Sigurðardóttir, forsætisráðherra, og Össur Skarphéðinsson, utanríkisráðherra, ræða málin.
Ragna Árnadóttir, dómsmálaráðherra, og Katrín Júlíusdóttir, iðnaðarráðherra.
Gylfi Magnússon, efnahagsmálaráðherra, Jón Bjarnason, landbúnaðar- og sjávarútvegsráðherra, Árni Páll Árnason, félags- og tryggingamálaráðherra, og Svandís Svavarsdóttir, umhverfisráðherra.
|
https://www.akureyri.is/is/frettir/sumaropnun-i-laufasi
|
Sumaropnun í Laufási
Gamli bærinn í Laufási opnar dyrnar upp á gátt föstudaginn 15. maí kl. 9 og býður velkomna alla þá gesti, innlenda og erlenda, sem leggja land undir fót þetta mikla ferðasumar sem nú fer í hönd. Kaffihúsastemning mun ríkja í gamla Presthúsinu til kl. 22 þennan fyrsta dag sumarsins þar sem ilmur nýbakaðs bakkelsis úr héraði mun fylla vitin og tertur, brauð og drykkir gæla við bragðlauka gesta.
Í Gamla bænum í Laufási er hægt að upplifa lifnaðarhætti Íslendinga um 1900 með því að ganga í gegnum eldhúsið, brúðarhúsið, piltshúsið og stóru stofuna svo eitthvað sé nefnt, virða fyrir sér þá tæki og tól, húsgögn og annað sem einkenndi þetta tímabil.
Í sumar gefst gestum einstakt tækifæri til þess að fylgjast með endurbótum og uppbyggingu baðstofunnar, einni af aðal byggingu bæjarins. Torfhleðslumaður er við störf sem og smiðir sem láta hið gamla mæta því nýja í því efni sem unnið er með.
Gamli bærinn í Laufási er í umsjón Minjasafnsins á Akureyri en í eigu Þjóðminjasafns Íslands sem stendur fyrir endurbótum á honum. Veistu hvað klambra, strengur, gáttatorf eða þollur er? Ef ekki þá er tækifærið til þess að komast að því í sumar í Gamla bænum í Laufási.
Vert er að benda á að það verður kaffihlaðborð í Laufási næsta sunnudag, 17.maí, frá kl. 14-17.
Opnunartími í Laufási er alla daga frá 15. maí -15.september frá kl. 9-18.
|
https://www.akureyri.is/is/frettir/vorhatid-lunda-og-gerdahverfis-2009
|
Vorhátið Lunda- og Gerðahverfis 2009
Þriðja vorhátíð Lunda- og Gerðahverfis á Akureyri verður haldin laugardaginn 16. maí 2009. Hún hefst kl. 10.30 með hreinsunarátaki hverfisins undir kjörorðinu “Tökum til hendinni í grenndinni”. Fólk mætir við Lundarskóla og fær þar úthlutað svæði til hreinsunar svo og ruslapokum.
Klukkan 11.30 hefst dagskrá í og við Lundarskóla. Þar verða leikir og þrautir, söngur og sýningar, andlistmálun og grill. Reiknað er með að herlegheitunum ljúki um kl 13.30. Það er Hverfisnefnd Lunda-og Gerðahverfis ásamt Lundarskóla, foreldrafélagi skólans og yngri flokka ráði KA sem standa fyrir hátiðinni.
Meðfylgjandi mynd var tekin á hverfishátíð Lunda- og Gerðahverfis í fyrra.
|
https://www.akureyri.is/is/frettir/tonleikar-strengjasveitarinnar
|
Tónleikar strengjasveitarinnar
Strengjasveit Tónlistarskólans á Akureyri sem skipuð er lengra komnum nemendum strengjadeildar skólans heldur tónleika í Akureyrarkirkju í kvöld, fimmtudaginn 14. maí, kl. 20.00. Stjórnandi er Guðmundur Óli Gunnarsson. Aðgangur er ókeypis og allir velkomnir.
Á tónleikunum koma fram ásamt sveitinni, þrír nemendur sem ljúka framhaldsprófi við TónAk nú í vor, þær Anna Gunnarsdóttir, þverflauta, Ásta Ísfold Jónasardóttir, píanó og Elín Rún Birgisdóttir, fiðla og einnig Sara María Davísdóttir, þverflauta, sem lýkur framhaldsprófi frá Tónlistarskóla Eyjafjarðar. Einsöng syngur Hjalti Jónsson. Efnisskrá er fjölbreytt og aðgengileg og verða flutt verk eftir tónskáld á borð við Bach, Mozart, Massenet, Handel og Elgar.
|
https://www.akureyri.is/is/frettir/opnun-i-listasafninu-4
|
Opnun í Listasafninu
Laugardaginn 16. maí verður opnuð yfirlitssýning á verkum Huldu Hákon í Listasafninu á Akureyri og er sýningin hluti af dagskrá Listahátíðar í Reykjavík. Allt frá upphafi ferils síns hefur Hulda Hákon (f. 1956) haft auga fyrir því að varpa einkennilegum hetjuljóma á hversdagslífið.
Verk hennar eru bautasteinar um litla sigra, óhöpp eða bara forvitnileg atvik sem hún varðveitir í uppstillingum, myndum og texta, og minnir á að þau eru alveg jafn merkileg og þau viðfangsefni sem oftast eru uppspretta opinberra skúlptúra. Sýningin veitir einstaka innsýn í skrautlegan hugmyndaheim Huldu undanfarna tvo áratugi þar sem hún hendir gaman að heimóttarlegum veruleika okkar, snýr upp á hann og kitlar ímyndunaraflið um leið.
Hulda fann fljótlega sinn stíl með því að blanda saman slípuðu konsepti og velættaðri íslenskri villimennsku, fígúratífum mótífum og náttúrulegu innsæi, formum og hugdettum, fortíð og nútíð. Oftast er niðurstaðan lágmynd með fígúrum – fólki, hundum eða fuglum – og hnyttinn texti sem fer með veggjum og leynir á sér. Í verkum hennar má finna skip og skrímslafjöld, farfugla og þekkta furðufugla, nafngreinda hunda og gamla þjóðlega siði eins og að troðast fram fyrir í röðinni – hreinræktaða sjálfumgleði og þvermóðsku. Þannig fjallar hún um hið fámenna þjóðfélag sem situr fast við sinn keip þótt allt virðist á hverfanda hveli.
Í seinni tíð hafa verkin stundum verið bútuð niður í hreina texta, orð án mynda sem draga upp blendnar tilfinningar og ýta undir hálfgerðan flökurleika. Lágmyndirnar standa hins vegar í lappirnar og hafa yfirbragð skúlptúrs í dálítið afdalalegum en mjög meðvituðum stíl. Hvöss samfélagsádeila skýtur öðru hvoru upp kollinum líkt og þríhöfða þurs milli glettinna vísana í kunningjaþjóðfélagið. Þó eru verk Huldu Hákon ávallt söm við sig og ná hvað eftir annað að botnfrysta andartakið þegar Íslendingurinn hittir skyndilega sjálfan sig fyrir, sitt eðlislæga „déjà vu", þótt hann eigi ekki eins fínt orð yfir það og Frakkarnir. Hann er kominn í dragt eða jakkaföt og þykist orðinn sjóaður í nútímanum og alþjóðlegum samskiptum en innst inni er hann ennþá í lopapeysu og á sauðskinnsskóm.
Í tengslum við sýninguna gefur Listasafnið á Akureyri út bók um Huldu með ítarlegum texta eftir Auði Jónsdóttur rithöfund og fyrsta „hirðskáld" Borgarleikhússins, sem lagði sig fram við að kynna sér verkin og manneskjuna á bak við þau. Verkin verða svo nærtæk í meðförum Auðar að þau gætu allt eins átt við þjóðfélagið eftir hrunið mikla eins og lífið í litlu sjávarþorpi úti á landi á sjötta áratugnum eða útþensluskeiðið á þeim tíunda. Í þessari bók eru einnig dregnir saman á einn stað ýmsir af helstu textum um Huldu eftir innlenda og erlenda fræðimenn.
Auður hefur sig hátt á loft og steypir sér fimlega ofan í félagsfræði hversdagsleikans í verkum Huldu og allar grátbroslegu samsteypurnar sem þar er að finna: „Davíð Oddsson og Ólafur Ragnar Grímsson [standa] á tröppum gamla Safnahússins. Þeir stara út í veröldina. Steyptir í efni listamannsins, nauðbeygðir að standa þarna um alla eilífð, óþægilega manneskjulegir hlið við hlið. Minnisvarðinn um þá hefur annan blæ en minnisvarðarnir um alþjóðlegu fótboltahetjurnar sem Hulda reisti líka. Þetta er minnisvarði um menn í samlitum jakkafötum sem munu skreyta veggi minjasafna um ókomna tíð. Þeir eru þekktir að góðu og illu, það fer eftir augnablikum sögunnar. Hvenær hver horfir á þá. Sumum kann að þykja þeir standa of nærri okkur, sjálfsagt þykir þeim nóg um hve nálægt þeir standa hvor öðrum. Verkið tilheyrir séríu þar sem Hulda hefur skeytt saman frægum persónum svo úr verða dægurpör; það er óður til síbylju fjölmiðlanna og masins í þjóðarsálinni. Dægurstjörnurnar Andrea Gylfadóttir og Ragnhildur Gísladóttir standa hlið við hlið og andspænis þeim gæti áhorfandinn hugsað: Þær voru, eru og verða. Hvert par segir sína sögu um fólkið sem skrifar og les um það á degi hverjum; fræg andlit eru birtingarmynd þjóðarinnar sem gerir það frægt. Tíðarandinn breytir því stöðugt lágmyndinni af Ólafi og Davíð. Verkið er allt annað en það sem leit dagsins ljós fyrir fjölmiðlafrumvarpið. Annað verk en það var fyrir kreppuna. Annað verk en það er í miðri kreppunni. Hvert eðli þess verður í framtíðinni er ómögulegt að segja. Kannski þarf aðra þjóð til að lesa í hana. Kannski þvælumst við of mikið hvert fyrir öðru í fámenninu til að sjá nokkuð."
Sýning Huldu stendur til 28. júní.
Listasafnið er opið alla daga frá kl. 12-17 og er aðgangur ókeypis í boði Akureyrarbæjar.
|
https://www.akureyri.is/is/frettir/menningarveisla-um-helgina
|
Menningarveisla um helgina
Það verður mikil menningarhátíð á Akureyri um helgina þegar Listasafnið á Akureyri opnar yfirlitssýningu á verkum Huldu Hákon en sýningin er hluti af dagskrá Listahátíðar í Reykjavík. Á sama tíma opnar fjöldi annarra sýninga í galleríum bæjarins en þau leggja áherslu á opnanir sama dag og Listasafnið. Með þessu samstarfi hefur skapast afar skemmtileg stemning í Listagilinu, svokallaður Gildagur, þar sem fólk nýtur menningu og listar sem og að hitta mann og annan. Sýningin verður opnuð kl. 15.
Á morgun mun nýtt verk skreyta VeggVerk sem er á Strandgötu 17. Þar mun Ingi Rafn Steinarsson sýna verkið Rauð teikning. Verkið er teikning unnin með "kalklínu". Frjálsflæðandi stranglínu og tækniteiknun sem myndar óskiljanlegt þekkingarform.
Á morgun opnar sýningin Himintjöld og dansandi línur í bókasafni Háskólans á Akureyri. Það eru þau Karl Guðmundsson og Rósa Kristín Júlíusdóttir sem sýna saman en þau eru einnig með sýninguna KALLI25 sem er í Gallerí Ráðhús í bæjarstjórnarsal ráðhússins á Akureyri.
Aðrar opnanir á laugardaginn utan þeirra í Listasafninu á Akureyri eru:
Í Populus Tremula verður opnuð klukkan 14 samsýningin "Í réttri hæð". Þar sýna verk sín listamennirnir Aðalsteinn Svanur, Arnar Tryggvason, Gunnar Kr., Kristán Pétur, Jón Laxdal og Þórarinn Blöndal. Verkin á sýningunni eiga það sameiginlegt að vera hengd upp í réttri hæð. Við þetta tækifæri er einnig endurútgefin ljóðabók Jóns Laxdal, sem Populus tremula gaf út 2007 og verið hefur ófáanleg um nokkurt skeið. Sýningin verður einnig opin sunnudaginn 17. maí kl. 14-17.
Ari Svavarsson opnar málverkasýningu í Jónas Viðar Gallery kl. 15.
Í DaLí Gallerý verður opnuð nar á laugardaginn klukkan 14-17 listakonan Rúna - Sigrún Guðjónsdóttir sýningu. Rúna á langan listferil að baki og er einn af frumkvöðlum íslenskrar leilistar. Rúna var fyrsti formaður SÍM og hefur hlotið titilinn heiðurslistamaður Hafnarfjarðar. Rúna sýnir m.a. flísamálverk sem hún er þekkt fyrir og þjóðhátíðarplatta.
Í Gallerí Víð8ttu601 opnar Hlynur Hallsson klukkan 15 sýninguna „Landnám - Ansiedlung - Settlement". Í lýsingu á sýningunni segir "Litla Skerið í tjörninni sem myndaðist þegar Drottningarbraut var lögð árið nítjánhundruð sjötíu og eitthvað er ónumið land. Tunglið var það einnig einu sinni og Norðurpóllinn og Suðurpóllinn líka. Hver verður fyrstur til að stíga á þetta Sker? Lítið,persónulegt skref en um leið stórt skref fyrir mannkynið? Ekki Bandaríki Norður-Ameríku heldur auðvitað Evrópusambandið. Hið nýja heimsveldi er mætt á staðinn. Þar verður settur upp fáni ESB, sannkallaður landnemafáni."
Á laugardag klukkan 15 verður opnuð í GalleríBOX sýningin "Viltu leika?" Nemendur Oddeyrarskóla og Brekkuskóla ásamt kennurum sínum unnu þessa sýningu. Er afrakstur þeirra vinnu til sýnis og er ætlað að vera einskonar leiðarvísir fyrir áframhaldandi vinnu. Því þetta er bara byrjunin, þessari sýningu er ætlað að vaxa og breytast. Öllum er heimilt að koma með verk á sýninguna eða gera verk á staðnum. Sérlega er horft til þess að fullorðnir og börn vinni saman verk og skilji þau eftir. Einnig heimilt að vinna áfram þau verk sem eru á staðnum og halda áfram með þau.
Huginn Þór Arason opnar klukkan 11-13 á sunnudaginn í Kunstraum Wohnraum sýninguna "Allt í kúk og kanil (of gott til að vera satt). Á sýningunni er hugmyndin að útfæra skissu af Evrópusambandsfána þar sem stendur "Allt í kúk og kanil" í stað stjarnanna. Hún var upphaflega gerð af tilefni bókverks Lortsins (óformlegur félagsskapur ýmissa listamanna og skapandi einstaklinga) sem sett var saman af tilefni samsýningar hópsins í Kling & Bang í október 2008. Kunstraum Wohnraum er í Ásabyggð 2.
|
https://www.akureyri.is/is/frettir/austurvegur-eyjabyggd-og-budartangi-tillaga-ad-deiliskipul
|
Austurvegur, Eyjabyggð og Búðartangi. Tillaga að deiliskipulagsbreytingu í Hrísey.
Bæjarstjórn Akureyrar auglýsir hér með skv. 1. mgr. 25 gr. skipulags- og byggingarlaga nr. 73/1997, tillögu að deiliskipulagsbreytingu í Hrísey, samþykkta í bæjarstjórn þann 19. maí 2009. Um er að ræða deiliskipulagsbreytingu skv. 1. mgr. 26. gr. sömu laga.
Skipulagssvæðið nær til Austurvegar, Eyjabyggðar og Búðartanga í Hrísey. Með breytingunni eru húsnúmer við Eyjabyggð lagfærð, byggingarreitum breytt og lóðarmörkum og skilmálum breytt fyrir Búðartanga 2A.
Tillöguuppdráttur og greinargerð mun liggja frammi í Eyjabúðinni, Norðurvegi 9 í Hrísey og þjónustuanddyri Akureyrarbæjar, Geislagötu 9, 1. hæð, næstu 6 vikur frá birtingu þessarar auglýsingar, þ.e. frá 20. maí til 1. júlí 2009, svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarbæjar: http://www.akureyri.is undir: Stjórnkerfið/Skipulag og lausar lóðir.
Austurvegur, Eyjabyggð og Búðartangi - deiliskipulagsuppdráttur
Austurvegur, Eyjabyggð og Búðartangi - greinargerð
Frestur til að gera athugasemdir við tillöguna rennur út kl. 16:00 miðvikudaginn 1. júlí 2009 og skal athugasemdum skilað skriflega til Skipulagsdeildar Akureyrarkaupstaðar, Geislagötu 9, 3. hæð. Hver sá sem ekki gerir athugasemd við tillöguna innan þessa frests telst vera henni samþykkur.
20. maí 2009
Skipulagsstjóri Akureyrarkaupstaðar
|
https://www.akureyri.is/is/frettir/spitalavegur-og-steinatrod-tillaga-ad-deiliskipulagi
|
Spítalavegur og Steinatröð. Tillaga að deiliskipulagi.
Bæjarstjórn Akureyrarkaupstaðar auglýsir hér með að nýju, skv. 1. mgr. 25. gr. skipulags- og byggingarlaga nr. 73/1997, tillögu að endurskoðun deiliskipulags Spítalavegar, samþykkta í bæjarstjórn þann 19. maí 2009.
Skipulagssvæðið nær til Spítalavegar og Steinatraðar. Tillagan gerir m.a. ráð fyrir 9 nýjum lóðum fyrir einbýlishús, breytingum á lóðarstærðum og byggingarreitum á þegar byggðum lóðum. Einstefnuakstur verður niður Spítalaveg frá Steinatröð.
Tillöguuppdráttur mun liggja frammi í þjónustuanddyri Akureyrarkaupstaðar, Geislagötu 9, 1. hæð, næstu 6 vikur frá birtingu þessarar auglýsingar, þ.e. frá 20. maí - 1. júlí 2009, svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarkaupstaðar: http://www.akureyri.is undir: Stjórnkerfið/Skipulag og lausar lóðir.
Spítalavegur - deiliskipulagsuppdráttur
Spítalavegur - skýringaruppdráttur A
Spítalavegur - skýringaruppdráttur B, snið
Spítalavegur - skýringaruppdráttur C, snið
Spítalavegur - deiliskipulag frá 1990 sem fellt er úr gildi
Spítalavegur - greinargerð
Spítalavegur - húsakönnun
Frestur til að gera athugasemdir við tillöguna rennur út kl. 16:00 miðvikudaginn 1. júlí 2009 og skal athugasemdum skilað skriflega til Skipulagsdeildar Akureyrarkaupstaðar, Geislagötu 9, 3. hæð. Hver sá sem ekki gerir athugasemd við tillöguna innan þessa frests telst vera henni samþykkur.
20. maí 2009
Skipulagsstjóri Akureyrarkaupstaðar
|
https://www.akureyri.is/is/frettir/aevintyri-ungs-folks-i-lesund
|
Ævintýri ungs fólks í Ålesund
Fyrstu vikuna í ágúst verður haldið vinabæjamót í Ålesund í Noregi. Vinabæir Akureyrar á hinum Norðurlöndunum auk Ålesund eru Randers í Danmörku, Västerås í Svíþjóð, og Lahti í Finnlandi. Til mótsins er boðið ungu fólki á aldrinum 16-20 ára, 16 fulltrúum frá hverju landi. Að auki verða með í för 2 fararstjórar og stjórnmálamenn frá Akureyrarbæ.
Sérstaklega er leitað að fólki sem hefur tekið þátt í skapandi starfi og tómstundastarfi af einhverju tagi. Þema vinnusmiðjanna er „Hafið tengir okkur saman“. Unnið verður með eftirfarandi flokka: Ljósmyndun, neðansjávarljósmyndun, trébátinn, vatnaíþróttir, veiðiferð, allt gott sem frá hafinu kemur, veggmálun, með hafið sem skapandii uppsprettu, kórsöng (sjávarsöng) og heimildir (fréttir frá mótinu). Engin krafa er gerð um sérstaka kunnáttu, allir geta verið með. Sundkunnáttu er þó krafist vegna þátttöku í neðansjávarljósmyndun.
Gist verður í Latínuskólanum í miðbæ Álasunds þar sem morgunverður verður snæddur. Kostnaður er áætlaður 25-30.000 kr. fyrir ferðir til og frá Akureyri. Þátttakendur greiða sjálfir fyrir mat á leiðinni en öll þátttaka í mótinu, þar með talinn matur og gisting er þátttakendum að kostnaðarlausu.
Áhugasamt ungt fólk á aldrinum 16-20 ára getur skráð sig hjá Maríu Jónsdóttur á Norrænu upplýsingaskrifstofunni með því að senda tölvupóst á [email protected] eða hringja í síma 462 7000.
Skráningarfrestur er til 30. maí nk.
|
https://www.akureyri.is/is/frettir/akureyri-helsta-addrattaraflid
|
Akureyri helsta aðdráttaraflið
Í nýlegri rannsókn sem gerð var fyrir Ferðamálastofu var að áeggjan Markaðsskrifstofu Norðurlands spurt hvað gerði Norðurland að spennandi áfangastað fyrir ferðafólk. Svörin voru margvísleg en langflestir nefndu Akureyri sem helsta aðdráttarafl landshlutans eða 39,4% á meðan Mývatnssveit var til að mynda nefnd af 21,9% aðspurðra.
Á myndinni að neðan má sjá helstu niðurstöður.
Rannsóknin var unnin af fyrirtækinu Markaðs- og miðlarannsóknir. Könnunina í heild er að finna HÉR.
|
https://www.akureyri.is/is/frettir/utskriftartonleikar
|
Útskriftartónleikar
Fimmtudaginn 21. maí heldur Akureyringurinn Elín Rún Birgisdóttir útskriftartónleika í sal Tónlistarskólans á Akureyri. Tónleikarnir hefjast kl. 16.30, eru öllum opnir og er aðgangur ókeypis.
Elín hefur stundað fiðlunám við Tónlistarsskólann frá unga aldri og eru tónleikarnir liður í framhaldsprófi Elínar sem hún þreytti nú á vormánuðum. Á efnisskrá tónleikanna eru verk eftir Mozart, Bach, Massenet og Grieg. Undirleikari er Helga Bryndís Magnúsdóttir.
|
https://www.akureyri.is/is/frettir/stefan-b-sigurdsson-verdur-tilnefndur-rektor
|
Stefán B. Sigurðsson verður tilnefndur rektor
Staða rektors við Háskólann á Akureyri var auglýst laus til umsóknar þann 9. janúar 2009 og rann umsóknarfrestur út 10. febrúar sl. Menntamálaráðherra skipar rektor til fimm ára samkvæmt tilnefningu háskólaráðs en ráðið hyggst tilnefna dr. Stefán B. Sigurðsson, prófessor og forseta læknadeildar Háskóla Íslands.
Alls bárust sex umsóknir um starfið. Umsækjendur eru í stafrófsröð:
Dr. Bjarki Jóhannesson, sviðsstjóri skipulags- og byggingarsviðs Hafnarfjarðar.
Dr. Guðmundur Heiðar Frímannsson, prófessor í heimspeki við Háskólann á Akureyri.
Dr. Ingi Rúnar Eðvarðsson, prófessor í stjórnun við Háskólann á Akureyri.
Dr. Ívar Jónsson, forstöðumaður þjóðdeildar Landsbókasafns Íslands-Háskólabókasafns.
Dr. Stefán B. Sigurðsson, prófessor og forseti læknadeildar Háskóla Íslands.
Zhanna Suprun, verkfræðingur.
Umsókn Zhanna Suprun var vísað frá þar sem hún hafði ekki lokið doktorsprófi eins og auglýsing gerði að skilyrði.
Með bréfi dagsettu 10. mars 2009 skipaði rektor Háskólans á Akureyri nefnd til að meta hæfi umsækjenda um embætti rektors skv. 5. grein reglna fyrir skólann (nr. 466/2007). Nefndin er þannig skipuð:
Dr. Ólafur Proppé, prófessor og fyrrverandi rektor Kennaraháskóla Íslands, tilnefndur af háskólaráði HA. Hann er jafnframt formaður nefndarinnar. Dipl. Phys. Sveinbjörn Björnsson, prófessor og fyrrverandi rektor Háskóla Íslands, tilnefndur af menntamálaráðuneyti. Dr. Þórdís Kristmundsdóttir, prófessor í lyfjagerðarfræði við Háskóla Íslands, tilnefnd af háskólaráði HA.
Í bréfi rektors kom fram að nefndinni beri að leggja til grundvallar mati sínu þau viðmið sem tilgreind eru í auglýsingu um rektorsembættið. Einnig var nefndinni bent á að hafa til hliðsjónar reglur um störf dómnefndar, ráðningar og framgang háskólakennara við Háskólann á Akureyri (nr. 1207/2007). Þess var jafnframt óskað að nefndin raðaði umsækjendum eftir mati á hæfni þeirra. Nefndin kallaði alla umsækjendur til viðtals 22. apríl sl.
Nefndin skilaði áliti 24. apríl sl. og var niðurstaða hennar að allir umsækjendur væru hæfir til að gegna stöðu rektors við Háskólann á Akureyri. Varðandi röðun umsækjenda, þar sem nefndin miðaði við virkni í rannsóknum, reynslu í háskólakennslu, sem og reynslu í uppbyggingu, samstarfi og stjórnun kennslu og rannsókna við háskóla, taldi nefndin dr. Stefán B. Sigurðsson “fremstan meðal hæfra umsækjenda og metur hann mjög vel hæfan til embættisins.”
Háskólaráð fjallaði um tilnefningu rektors á fundi 19. maí og kallaði Stefán B. Sigurðsson til viðtals.
Í auglýsingu um stöðu rektors var tekið fram að háskólaráð áskildi sér rétt til að leita umsagnar háskólafundar um þá umsækjendur sem helst koma til greina í starfið. Með hliðsjón af niðurstöðu nefndarinnar sem mat Stefán B. Sigurðsson fremstan meðal hæfra umsækjenda óskar háskólaráð umsagnar háskólafundar á þeirri fyrirætlan ráðsins að tilnefna Stefán B. Sigurðsson sem rektor Háskólans á Akureyri.
Háskólafundur þar sem umsögn um tilnefningu rektors er á dagskrá verður haldinn í húsnæði háskólans þriðjudaginn 26. maí nk. kl. 14-16. Gert er ráð fyrir að nýr rektor hefji störf 1. júlí nk.
Meðfylgjandi mynd er af heimasíðu Háskóla Íslands.
|
https://www.akureyri.is/is/frettir/tyft-a-graena-hattinum
|
TYFT á Græna hattinum
Hið virta jazztríó TYFT kemur fram á Græna Hattinum þann 21. maí (uppstigningadag). Tríóið TYFT hefur nýverið sent frá sér fjórða geisladisk sinn hjá Skirl Records í New York. Af því tilefni hafa þeir félagar verið á tónleikaferð um Evrópu undanfarnar tvær vikur.
Tónleikaferðinni lýkur á Íslandi með tónleikum á Akureyri og í Reykjavík. Tríóið skipa Hilmar Jensson á gítar, Andrew D'Angelo á saxófón og Jim Black á trommur. Þeir félagar hafa leikið saman í ýmsum sveitum í 15 ár en starfrækt TYFT frá árinu 2000. Fyrstu 2 diskar þeirra komu út hjá kanadísku útgáfuni Songlines en síðustu tveir hjá Skirl Records.
Auk Tyftar þá starfa þeir allir með fjölmörgum hljómsveitum og einstaklingum. Hilmar leikur m.a. með AlasNoAxis, Trevor Dunn og Tilraunaeldhúsinu. Andrew hefur undanfarin ár starfrækt eigin tríó auk þess að leika með Matt Wilson og Human Feel. Jim starfrækir kvartettinn AlasNoAxis en leikur einnig með Human Feel, Uri Cain, David Liebman, Dave Douglas o.fl.
Tónlist tríósins er að mestu samin af Hilmari og þykir nokkuð rokkuð þó svo að ræturnar liggi í djassi og spuna.
Tónleikar hefjast um kl. 21:00 og er miðaverð 1.500 kr. Miðar seldir við innganginn.
|
https://www.akureyri.is/is/frettir/harid-i-tonraektinni
|
Hárið í Tónræktinni
Tónlistarskólinn Tónræktin á Akureyri á 5 ára afmæli í vor. Af því tilefni setur söngdeild skólans á svið tónlist úr söngleiknum "Hárinu" eftir Gerome Ragni & James Rado. Hljóðfæranemendur ásamt kennurum skipa rokkhljómsveit sem sér um tónlistina í verkinu.
Æfingar hafa verið í algleymingi upp á síðkastið og fenginn hefur verið gestasöngvari, Magni Ásgeirsson, sem einnig fer með hlutverk sögumanns. Nemendur frá Point Dansstúdíó undir stjórn Sigyn Blöndal sjá um dansinn við þessa frábæru tónlist sem flestir kannast við. Sýningarnar eru á morgun laugardag og eru klukkan 16 og 19.
Tónræktin hóf starfsemi vorið 2004 í litlu leiguhúsnæði. Asóknin hefur aukist jafnt og þétt síðan og árið 2006 var svo húsnæðið í Amaróhúsinu Hafnarstræti keypt og innréttað með þarfir starfseminnar í huga. Þar hefur Tónræktin verið síðan. Nú stunda um 140 nemendur á öllum aldri nám við skólann.
Frá byrjun hefur Tónræktin starfrækt músíksmiðju fyrir yngstu börnin, fjögurra til sex ára. Auk Músíksmiðju barnanna eru við skólann hljóðfæradeildir: Hljómborðsdeild, gítardeild og slagverksdeild. Einnig er kennt á bassa, harmóníku og fiðlu.
|
https://www.akureyri.is/is/frettir/menning-a-sjalfbaerum-afangastad
|
Menning á sjálfbærum áfangastað
Á morgun, laugardaginn 23. maí, verður haldið málþing í Hrísey undir yfirskriftinni "Menning á sjálfbærum áfangastað". Á undanförnum árum hefur verið unnið markvisst að því að skapa sjálfbært samfélag í Hrísey. Frá upphafi verkefnisins hefur verið hugað að því hvernig hægt sé að nýta verkefnið til atvinnusköpunar auk þess að koma á framfæri sérstöðu svæðisins/eyjarinnar. Hefur í því sambandi helst verið litið til ferðaþjónustu.
Á málþinginu verður m.a. leitast við að fá svar við spurningunni "Sjálfbær áfangastaður? - Hvað er nú það?", auk þess sem skoðuð verður uppbygging menningarstarfs á landsbyggðinni í tengslum við ferðaþjónustu og sjálfbært samfélag. Fyrirlesarar eiga það sameiginlegt að hafa með einum eða öðrum hætti komið að málefninu hver með sínum hætti.
Dagskrá:
kl. 9.30 Ferja fer til Hríseyjar frá Árskógssandi
kl. 9.45 Komið til Hríseyjar
kl. 10.30 Setning málþings
kl. 10.40 "Þróun og uppbygging menningarstarfs á landsbyggðinni”
Jón Jónsson menningarfulltrúi Vestfjarða
kl. 11.00 "Sjálfbær áfangastaður ? Hvað er nú það ?”
Stefán Gíslason, verkefnisstjóri Staðardagskrár 21 á Íslandi
kl. 11.20 "Uppbygging ferðamannastaða með sjálfbærni að leiðarljósi”
Guðrún Bergmann fyrrum staðarhaldari á Hellnum á Snæfellsnesi
kl. 11.40 "Sjálfbær sköpun”
Guðrún Hadda Bjarnadóttir
kl. 12.00 Hádegishlé – súpa, brauð og göngutúr
kl. 13.00 Umræður og fyrirspurnir
kl. 13.30 Umræðuhópar – skipt í fjóra hópa sem fyrirlesarar leiða
kl. 14.00 Kynning á umræðum í hópum
kl. 14.30 Málþingi slitið
kl. 15.00 Ferja fer frá Hrísey að Árskógssandi
Markaðsráð Hríseyjar stendur fyrir málþinginu. Skráning fer fram á netfanginu [email protected].
Þátttökugjald er 2.000 kr. og innifalið í því er ferja fram og til baka og léttur hádegisverður.
|
https://www.akureyri.is/is/frettir/buxnaskjonar-bestir
|
Buxnaskjónar bestir
Upphitun fyrir AIM Festival tónlistarhátíðina hófst í síðustu viku með hljómsveitakeppninni "Besti byrjandinn". Keppnin gekk framar öllum vonum og tóku fimm ólíkar hljómsveitir þátt í henni.
Pönksveitin "Buxnaskjónar" hlaut titilinn "Besti byrjandinn" og mun hún hita upp á sjálfri hátíðinni fyrir Stórsveit Akureyrar á Græna Hattinum laugardaginn 30. maí.
"Frábært framtak og lofandi band sem vann – hlakka til að heyra meira frá þeim og líka í annnarri hljómsveit sem ég sá og heyrði í keppninni," sagði Ólafur Páll Gunnarsson frá Rás 2, einn þriggja dómara í keppninni. Einnig dæmdi Baldvin Esra Einarsson hjá Kimi Records og Margrét Buhl myndlistakona.
AIM Festival er nú haldið í fjórða sinn. Alls komu um 5.000 gestir á hátíðina í fyrra á fimm daga glæsilega hátíð. Í ár verður ekkert gefið eftir því á stokk stíga Hjálmar, Retro Stefsson, Stórsveit Akureyrar og Stórsveit Reykjavíkur ásamt Bob Mintzer, Reykjavík, Sudden Weather change, Nýdönsk, Mótettukór Hallgrímskirkju o.fl.
AIM festival hefst föstudaginn 28. maí og stendur til 4. júní. Hægt er að nálgast miða á www.midi.is.
Sjá nánar um dagskrána á www.aimfestival.is.
Meðfylgjandi mynd af Buxnaskjónum tók Hugi Hlynsson.
|
https://www.akureyri.is/is/frettir/gonguvikur-i-eyjafirdi
|
Gönguvikur í Eyjafirði
Göngugarpar og annað útivistarfólk kemst í skipulagðar gönguferðir um Eyjafjörð í nánast allt sumar. Ferðafélag Akureyrar og fleiri aðilar í firðinum bjóða upp á alls kyns forvitnilegar ferðir með leiðsögn og hafa verið skipulagðar sérstakar gönguvikur á svæðinu.
Fyrsta gönguvikan er á vegum FFA og ber yfirskriftina Giljaferðir. Leiðsögumenn verða þeir Frímann Guðmundsson og Konráð Gunnarsson. Alla daga er lagt upp frá skrifstofu Ferðafélags Akureyrar við Strandgötu 23 kl. 19.00 í stuttar tveggja til þriggja tíma kvöldgöngur við flestra hæfi.
Nánari upplýsingar um gönguvikurnar er að finna HÉR.
|
https://www.akureyri.is/is/frettir/bilaklubburinn-35-ara
|
Bílaklúbburinn 35 ára
Í dag var tekin fyrsta skóflustungan að nýju ökugerði og fjölnota akstursíþróttasvæði Bílaklúbbs Akureyrar sem fagnar nú 35 ára afmæli sínu en klúbburinn var stofnaður 27. maí 1974. Bílaklúbburinn hefur allt frá stofnun verið leiðandi afl í íslensku mótorsporti, haldið frá fyrsta ári veglega bílasýningu 17. júní ár hvert og síðast en ekki síst hefur félagið barist hart fyrir því að ná hraðakstri af götum bæjarins og inn á lokuð svæði.
Dagskrá afmælishelgarinnar er svohljóðandi: Á laugardaginn klukkan 13 hefst á akstursíþróttasvæði BA Greifatorfæran og í framhaldi af henni verður fyrsta Old boys torfærukeppnin haldin þar sem allar gömlu hetjurnar keyra á gömlum og nýjum bílum og verða dekkja- og tímabrautir með gamla laginu. Old boys keppnin hefst klukkan 16. Á sunnudaginn verður Sjallasandspyrnan og hefst hún klukkan 14 á akstursíþróttasvæði BA. Nánari upplýsingar um dagskrána er að finna á heimasíðu Bílaklúbbsins á vefnum www.ba.is.
Skóflustunguna tóku Kristján Þ. Kristinsson formaður Bílaklúbbs Akureyrar, Kristján Möller samgönguráðherra og Hermann Jón Tómasson formaður bæjarráðs og verðandi bæjarstjóri Akureyrar.
Að athöfninni lokinni afhenti Steini lögga, Þorsteinn Pétursson, formanni Bílaklúbbs Akureyrar forláta blikkljós ofan af gömlum lögreglubíl og lét þau orð falla að trúlega hefðu þónokkrir klúbbfélagar þurft að horfa á þetta ljós blikka í baksýnisspeglinum hjá sér en nú yrði allt slíkt vonandi úr sögunni og kúpullinn aðeins til minja.
|
https://www.akureyri.is/is/frettir/aim-festival-ad-hefjast
|
AIM Festival að hefjast
Opnunarhátíð AIM Festival hefst með flugdansi loftlistamannsins Arngríms Jóhannssonar á morgun, föstudaginn 29. maí. Fólk er hvatt til að mæta á Höpfners bryggju kl. 17.30 og fylgjast með Arngrími fljúga við undirleik Flugvalsins eftir Jón Hlöðver Áskelsson. Lagið verður einnig flutt í útsendingartíma Útvarpi Norðurlands á slaginu kl. 17.30.
Fyrstu tónleikarnir af mörgum á AIM Festival í ár, verða svo á Græna hattinum á föstudagskvöldið þegar hljómsveitin Hjálmar stígur á stokk. Hjálmar eru uppfullir af nýjum straumum beint frá Jamaica þar sem þeir voru að taka upp sína fjórðu hljómplötu. Á dagskránni með Hjálmum þetta kvöld er unaðssveitin Retro Stefson og pönksveitin Buxnaskjónar sem eru nýkrýndir sigurvegarar úr hljómsveitarkeppni AIM Festival Besti Byrjandinn.
AIM Festival lýkur ekki fyrr en á fimmtudaginn í næstu viku, 4. júní, þegar Mótettukór Hallgrímskirkju flytur nýsamið verk eftir Jón Hlöðver Áskelsson í Akureyrarkirkju. Jón Hlöðver er tónskáld Akureyrar og heldur jafnframt upp á 65 ára afmælið sitt með þessum tónleikum. Mótettukór Hallgrímskirkju undir stjórn Harðar Áskelssonar mun einnig flytja söngmessu fyrir tvöfaldan kór eftir Frank Martin.
Stórsveitir eru áberandi í dagskrá AIM Festival í ár. Nýstofnuð Stórsveit Akureyrar undir stjórn Spánverjans Alberto Carmona, sem er mjög þekktur stjórnandi í Evrópu þrátt fyrir ungan aldur leikur á Græna hattinum á laugardagskvöld. Eitt áhugaverðasta atriði Listahátíðar Reykjavíkur, saxafónsnillingurinn Bob Mintzer heiðrar svo hátíðina með nærveru sinni og spilar með Stórsveit Reykjavíkur í Ketilhúsinu á Hvítasunnudag.
Aðrir flytjendur á AIM festival eru Ný Dönsk, Deep Purple Tribute ásamt Eyþóri Inga, Reykjavík!, Sudden Weather Change, Á móti sól, Buff, Megas og Senuþjófarnir og stöðugt bætist við þessa glæsilegu dagskrá.
Nánari upplýsingar: www.aimfestival.is.
Arngrímur dansar flugvals við opnun AIM festival 2008. Ljósmynd: Hörður Geirsson.
|
https://www.akureyri.is/is/frettir/haskolarad-um-sameiningarhugmyndir
|
Háskólaráð um sameiningarhugmyndir
Háskólaráð Háskólans á Akureyri fjallaði á fundi sínum í gær um úttektir á háskóla- og vísindakerfinu sem unnar voru á vegum menntamálaráðuneytisins. Háskólaráð fagnar upplýstri umræðu um vísindi og háskólamál og tekur undir ýmis sjónarmið sem koma fram í þessum úttektum, sérstaklega hvað varðar aukna samvinnu milli háskóla. Ráðið er þó mótfallið hugmyndum um að Háskólinn á Akureyri verði gerður að útibúi frá háskóla með höfuðstöðvar í Reykjavík og telur skorta fullnægjandi rökstuðning fyrir slíkum hugleiðingum. Í þessu sambandi vill ráðið taka fram eftirfarandi:
Háskólinn á Akureyri hefur frá árinu 1987 verið leiðandi í uppbyggingu háskólamenntunar á landsbyggðinni. Sjálfstæði háskólans hefur gegnt lykilhlutverki í þeirri uppbyggingu og sérstöðu hans. Þannig hefur Háskólinn á Akureyri skilað miklum fjölda háskólamenntaðs fólks sem býr og starfar á landsbyggðinni og gegnir þar mjög mikilvægu hlutverki við uppbyggingu atvinnulífs um allt land. Með því að leggja af yfirstjórn Háskólans á Akureyri og stýra skólanum frá miðlægri stofnun í Reykjavík væri þessu mikilvæga hlutverki og sérstöðu háskólans ógnað.
Við Háskólann á Akureyri hefur á undanförnum áratugum verið byggt upp öflugt rannsóknastarf og fjölbreytt námsframboð. Náið samstarf háskólans og samfélagsins hefur verið eitt aðalsmerki Háskólans á Akureyri og sjálfstæði háskólans hefur gert honum kleyft að bregðast fljótt við nýjum áskorunum, verkefnum og hugmyndum og tengja rannsóknarstarfið þeim málum sem brenna á nærsamfélaginu. Verði háskólinn gerður að útibúi frá háskóla með höfuðstöðvar í Reykjavík er hætt við að uppbygging rannsókna og kennslu staðni með neikvæðum afleiðingum fyrir nærsamfélagið jafnt sem íslenskt háskólasamfélag.
Háskólinn á Akureyri er jafnframt leiðandi í uppbyggingu fjarnáms um allt land og hefur veitt miklum fjölda fólks tækifæri til að stunda háskólanám án tillits til búsetu. Háskólinn hefur áætlanir um að efla fjarnámið enn frekar á grundvelli þeirrar miklu reynslu sem starfsfólk skólans hefur á því sviði. Vandséð er að fjarnámi og frekari þróun þess verði betur fyrir komið hjá útibúi, sem stýrt er frá háskóla í Reykjavík.
Loks bendir háskólaráð á að með endurskipulagningu á rekstri Háskólans á Akureyri hefur tekist að skapa hagkvæma rekstrareiningu sem rekin hefur verið innan ramma fjárlaga síðastliðin ár. Með auknu samstarfi við aðra háskóla geta ýmsir möguleikar skapast á enn frekari hagræðingu í rekstri skólans. Hins vegar er ljóst að lítið sem ekkert er unnið með sameiningu skólans við aðra háskóla, nema að því marki sem kjarnastarfsemi skólans yrði flutt til höfuðstöðva í Reykjavík, á kostnað sjálfstæðis og sérstöðu Háskólans á Akureyri.
|
https://www.akureyri.is/is/frettir/ferdalag-um-framandi-heima
|
Ferðalag um framandi heima
Mánudaginn 8. júní hefst á vegum Gilfélagsins forvitnilegt og uppbyggjandi námskeið fyrir börn og unglinga á aldrinum 8-12 ára og 13-16 ára. Uppskeruhátíð námskeiðsins verður á Jónsmessuhátíð í Kjarnaskógi. Aðalbækistöðin verður elsta hús Akureyrar, Laxdalshús, og þangað verður sóttur ýmis fróðleikur.
Í Laxdalshúsi leynast tveir heimar, Söguheimur og Reynsluheimur. Að námskeiði loknu munu foreldrar, gestir og gangandi fá að kíkja inn í Reynsluheiminn og sjá hvað krakkarnir hafa lært. Þar munu krakkarnir setja upp sýningu í lok námskeiðs og verða munir, sögur og listaverk aðgengileg þeim sem vilja skoða síðar um sumarið.
Skráning er hafin á námskeiðið. Áhugasamir sendi tölvupóst á [email protected] eða hringi í síma 864 3054 (Vigdís).
Nánari upplýsingar og dagskrá er að finna HÉR.
|
https://www.akureyri.is/is/frettir/allir-krakkar-allir-krakkar
|
Allir krakkar, allir krakkar...
Sólskinsdagar í lífi barna eru margir. Góðu stundirnar með uppáhaldsleikfangið í herberginu, í tómstundastarfi eða í skólanum eru mörgum enn hugleiknar. Á sýningu Minjasafnins "Allir krakkar, allir krakkar... líf og leikir barna" sem verður opnuð laugardaginn 30. maí kl. 14, gefst gestum safnins kostur á því að dusta rykið af gömlum minningum og deila upplifun æskuáranna með afkomendum sínum.
Hvernig leit fyrsta leikfangið út sem ég eignaðist? Hver var fyrsta platan sem ég spilaði? Hvernig leit fyrsta skólastofan mín út og fórum við í raðir fyrir utan skólann? Svörin við spurningunum munu án efa verða til þegar fullorðna fólkið rifjar upp góðar minningar með börnum sínum um sólskinsdaga æskunnar. Sýningin sem tekur á völdum þáttum í lífi barna byggist á munum, ljósmyndum og minningabrotum. Saman skapa þessir þættir skemmtilegan ramma sem án efa mun draga upp mismunandi myndir í huga þeirra sem kíkja í heimsókn og ýta undir samtöl kynslóða á milli.
Ungur töframaður frá Akureyri, Einar einstaki, mun opna sýninguna á laugardaginn með nokkrum velvöldum töfrabrögðum. Á sýningunni geta börn á öllum aldri brugðið sér í gervi, leikið sér og sest á skólabekk á sama tíma og minningaflóðið rennur um hugann.
Minjasafnið á Akureyri er opið alla daga á sumrin fram til 15. september frá kl. 10-17.
|
https://www.akureyri.is/is/frettir/okeypis-tonlistarveisla
|
Ókeypis tónlistarveisla
Mótettukór Hallgrímskirkju undir stjórn Harðar Áskelssonar flytur á morgun, fimmtudag, nýtt tónverk eftir Jón Hlöðver Áskelsson. Tónleikarnir fara fram í Akureyrarkirkju kl. 20.30 og er aðgangur ókeypis til heiðurs Dalai Lama í boði AIM Festival. Tónleikarnir eru jafnframt lokatónleikar AIM Festival þetta árið.
Jón Hlöðver Áskelsson hefur unnið mikið starf fyrir tónlistarlífið á Íslandi. Hann hefur samið fjölmörg tónverk, haldið ótal marga tónleika og í raun óteljandi tónlistarveislur. Tónverkið er fyrir blandaðan kór og er við samnefnt ljóð Hallgríms Péturssonar "Hallgrímur lýkur Passíusálmum".
Tildrög þessa tónverks eru þau að við lestur ljóðs Hallgríms Péturssonar árið 1997 var Jón Hlöðver gripinn hugartökum sem kröfðust þess að hann gerði því skil í tónum og tali. Ljóðið er mjög myndrænt og lýsir á leikrænan hátt, þegar Hallgrímur Pétursson „leggur seint til hliðar hinn létta fjöðurstaf" að loknu því stórvirki að hafa lokið samningu Passíusálmanna.
Jón Hlöðver endursamdi tónverkið síðla árs 2008 og það varð honum mikil hvatning að Hörður Áskelsson sýndi þessari nýju gerð áhuga og naut Jón síðan náinnar samvinnu við hann og fékk jákvæðar ábendingar til að bæta endanlega gerð verksins.
Ókeypis tónlistarveisla kl. 20.30 á fimmtudagskvöld í Akureyrarkirkju.
Menningarsjóður Eyþings styrkti gerð og flutning tónverksins.
Módettukór Hallgrímskirkju ásamt stjórnanda sínum, Herði Áskelssyni.
|
https://www.akureyri.is/is/frettir/god-afkoma-lsa
|
Góð afkoma LSA
Ársfundur Lífeyrissjóðs starfsmanna Akureyrarbæjar var haldinn miðvikudaginn 27. maí sl. Á fundinum var lagður fram ársreikningur sjóðsins fyrir árið 2008. Nafnávöxtun sjóðsins var 15,7% á árinu 2008 en hrein raunávöxtun neikvæð um 0,56%. Fram kom í máli Kára Arnórs Kárasonar framkvæmdastjóra Stapa lífeyrissjóðs, en Stapi sér um rekstur LSA, að afkoma ársins sé góð í ljósi þeirra hörmunga sem dundu yfir fjármálamarkaðinn á liðnu ári.
„Það hefur verið stefna sjóðsins að reka afar varfærna fjárfestingarstefnu og óhætt að segja að það hafi skilað sér" segir Kári Arnór. Raunávöxtun var rétt neðan við núllið en vegið meðaltal raunávöxtunar lífeyrissjóða, með ábyrgð launagreiðenda, var neikvætt um 21,6% á árinu 2008. „Við erum því að koma mun betur út en meðalsjóðurinn og getum verið sátt þrátt fyrir allt" sagði Kári Arnór að lokum.
|
https://www.akureyri.is/is/frettir/sjomannadeginum-fagnad
|
Sjómannadeginum fagnað
Sjómannadeginum 7. júní verður fagnað á Akureyri með dagskrá sem stendur yfir bæði laugardag og sunnudag. Herlegheitin hefjast á laugardagsmorgun þegar boðið verður upp á ókeypis kajakferðir á vegum Nökkva, félags siglingarmanna á Akureyri, og verða ferðirnar farnar frá Höepfnersbryggju. Í kjölfarið verður dorgveiðikeppni og hópsigling ungra siglingarkappa frá Nökkva, þar sem siglt verður á Optimistum og öðrum smákænum.
Klukkan tólf er komið að kappróðri sem fastur liður í slíkri dagskrá og er fólk hvatt til að fjölmenna við Drottningarbraut og hvetja keppendur til dáða. Áhugafólk um báta getur notið þess að rölta um flötina fyrir neðan Samkomuhúsið og skoða bátasýningu. Klukkan 13 opnar í Strandgötu 3 sýning kafarans Erlendar Guðmundssonar á einstökum neðansjávarljósmyndum. Einnig verða sýndar lifandi myndir úr hafinu sem eru ævintýri líkastar.
Á sunnudag, sjálfan sjómannadaginn, er dagskrá með nokkuð hefðbundnu sniði. Fólk er hvatt til að láta slag standa og stinga sér klukkan 9 til sjósunds við flotbryggjuna við Menningarhúsið Hof en þar verður hópur sundkappa klár í slaginn. Klukkan 10 mun Arngrímur Jóhannsson flugmaður lenda sjóflugvélinni sinni á Pollinum. Sjómannamessur fara fram bæði í Akureyrarkirkju og Glerárkirkju en þar er einnig minnisvarði um týnda eða látna sjómenn og verður blómsveigur lagður að minnisvarðanum.
Eikarbáturinn Húni II verður áberandi á Pollinum um helgina. Klukkan 13 á sunnudaginn leggur hann úr höfn frá Torfunefsbryggju og siglir að Sandgerðisbót þar sem smábátar safnast saman og sigla hópsiglingu aftur inn að Torfnunefnsbryggju. Þar mun Karlakór Akureyrar-Geysir taka lagið. Einnig verður boðið upp á siglingar fyrir almenning með Húna II klukkan 16 og 17.
Frá klukkan 14-17 verður fjölskyldudagskrá að Hömrum þar sem keppt verður í koddaslag, reiptogi, jakahlaupi, sjómenn og skátar kenna áhugasömum helstu hnútana, grillaðar pylsur verða seldar á staðnum o.fl.
Nánari upplýsingar um dagskrána er að finna á vefsíðunum www.nokkvi.iba.is og www.huni.muna.is.
Kappróður á Pollinum. Myndina tók Rúnar Þór Björnsson.
|
https://www.akureyri.is/is/frettir/fyrsta-skemmtiferdaskipid
|
Fyrsta skemmtiferðaskipið
Mjög gott veður hefur verið á Akureyri síðustu vikuna eða svo. Bærinn er nú óðum að skrýðast sínum sumarklæðum og á laugardag kemur fyrsta skemmtiferðaskipið til bæjarins, Spirit of Adventure. Í sumar eru væntanleg hingað 60 skip en þau voru 55 í fyrra.
Um er að ræða 30% aukningu í heildarstærð skipanna sem bendir til þess að um 30% aukning verði á komu gesta með skipunum og þeir verði 54-55 þúsund, samanborið við 43.000 í fyrra. Auk þessa má reikna með að um 23 þúsund manns séu í áhöfnum skipanna. Það fara því væntanlega tæplega 80.000 manns um Akureyrarhöfn í sumar!
Í gegnum Keflavík komu árið 2008 um 470 þúsund erlendir ferðamenn og um Akureyrarhöfn koma því um 15% þeirra erlendu gesta sem koma til landsins. Um 80-90% þeirra skipa sem koma til Íslands koma til Akureyrar.
Þess má geta að í könnun sem eitt af stærstu skemmtiskipafyrirtækjum heims, Princess Cruises, gerði síðastliðið sumar (2008) kom að fram að Akureyri var kosin þriðja besta höfnin í Evrópu.
Bærinn skrýðist sínum sumarklæðum.
|
https://www.akureyri.is/is/frettir/hafnarsvaedi-vid-oddeyrarbryggju-tillaga-ad-deiliskipulagsbr
|
Hafnarsvæði við Oddeyrarbryggju. Tillaga að deiliskipulagsbreytingu.
Bæjarstjórn Akureyrarkaupstaðar auglýsir hér með skv. 25. gr. skipulags- og byggingarlaga nr. 73/1997 tillögu að deiliskipulagsbreytingu hafnarsvæða sunnan Glerár, samþykkta í bæjarstjórn 5. maí 2009. Um er að ræða deiliskipulagsbreytingu skv. 1. mgr. 26. gr. sömu laga.
Deiliskipulagstillagan fellst í því að afmörkuð er 260 m2 lóð, vestan Oddeyrarskála við Strandgötu, með byggingarreit fyrir þjónustuhús fyrir farþegaskip sem leggjast að Oddeyrarbryggju.
Tillöguuppdráttur ásamt greinargerð mun liggja frammi í þjónustuanddyri Akureyrarbæjar, Geislagötu 9, 1. hæð, frá 3. júní til 15. júlí 2009, svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarbæjar: www.akureyri.is undir: Stjórnkerfið/Skipulag og lausar lóðir.
Samhliða þessari auglýsingu er auglýst breyting á aðalskipulagi Akureyrar 2005 – 2018, skv. 2. mgr. 21. gr. skipulags- og byggingarlaga nr. 73/1997, þar sem minniháttar breyting er gert á afmörkun hafnarsvæðis 2.11.19 H. Athugasemdafrestur aðalskipulagsbreytingarinnar er frá 3. júní til 24. júní 2009.
Hafnarsvæði við Oddeyrarbryggju - deiliskipulagsuppdráttur
Frestur til að gera athugasemdir við deiliskipulagsbreytinguna rennur út kl. 16:00 miðvikudaginn 15. júlí 2009 og skal athugasemdum skilað skriflega til Skipulagsdeildar Akureyrarbæjar, Geislagötu 9, 3. hæð. Hver sá sem ekki gerir athugasemdir við tillöguna innan þessa frests telst vera henni samþykkur.
3. júní 2009
Skipulagsstjóri Akureyrarkaupstaðar
|
https://www.akureyri.is/is/frettir/adalskipulag-akureyrar-2005-2018-tillaga-ad-breytingu-a-h
|
Aðalskipulag Akureyrar 2005 - 2018. Tillaga að breytingu á hafnarsvæðinu við Oddeyrarbryggju.
Bæjarstjórn Akureyrar auglýsir hér með skv. 2. mgr. 21 gr. skipulags- og byggingarlaga nr. 73/1997 tillögu að breytingu á aðalskipulagi Akureyrar 2005 – 2018 samþykkta í bæjarstjórn 5. maí 2009.
Tillagan felur í sér að minniháttar breyting er gerð á afmökun hafnarsvæðis 2.11.19 H, vestan Oddeyrarskála við Strandgötu. Opið svæði þar vestan við breytist að sama skapi.
Tillöguuppdráttur ásamt greinargerð mun liggja frammi í þjónustuanddyri Akureyrarbæjar, Geislagötu 9, 1. hæð, frá 3. júní til 24. júní svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarbæjar: www.akureyri.is undir: Stjórnkerfið/Skipulag og lausar lóðir.
Samhliða þessari auglýsingu er auglýst tillaga að deiliskipulagsbreytingu skv. 1. mgr. 26. gr. skipulags- og byggingarlaga nr. 73/1997 þar sem skilgreind er ný lóð og byggingarreitur fyrir aðstöðuhús vegna komu skemmtiferðaskipa að Oddeyrarbryggju. Athugasemdafrestur deiliskipulagsbreytingarinnar er frá 3. júní til 15. júlí 2009.
Hafnarsvæði við Oddeyrarbryggju - aðalskipulagsuppdráttur
Frestur til að gera athugasemdir við aðalskipulagstillöguna rennur út kl. 16:00 miðvikudaginn 24. júní 2009 og skal athugasemdum skilað skriflega til Skipulagsdeildar Akureyrarbæjar, Geislagötu 9, 3. hæð. Hver sá sem ekki gerir athugasemdir við tillöguna innan þessa frests telst vera henni samþykkur.
3. júní 2009
Skipulagsstjóri Akureyrarkaupstaðar
|
https://www.akureyri.is/is/frettir/vinnuskolinn-a-akureyri-hefst-manudaginn
|
Vinnuskólinn á Akureyri hefst mánudaginn
Yfir 400 ungmenni hefja á mánudaginn 8. júní störf hjá vinnuskólanum á Akureyri. Ungmennin munu vinna hörðum höndum við að fegra bæinn okkar í sumar líkt og síðustu ár.
Í ár verður vinnuskólinn með öðru sniði en verið hefur í gegnum árin. Auk venjulegrar garðvinnu mun hópur 15 ára unglinga reka kaffihús í Möguleikamiðstöðinni Rósenborg þar sem ungmennum bæjarins gefst kostur á því að kaupa sér léttar veitingar gegn vægu gjaldi. Einnig verður hópur í skapandi sumarstörfum og munum við eflaust sjá þau á vappi um bæinn með ýmsar uppákomur. Að auki verður starfandi fjölmiðlafræðsla eins og hefur verið síðastliðin tvö ár, þar sem öllum 14 og 15 ára gömlum unglingum sem starfa í vinnuskólanum er boðið að taka þátt.
14 ára unglingar sem hafa sótt um starf í vinnuskólanum eiga að mæta við sína starfstöð/skóla klukkan 12.30.
15 ára unglingar sem hafa sótt um starf í vinnuskólanum eiga að mæta við sína starfstöð/skóla klukkan 08.30.
|
https://www.akureyri.is/is/frettir/baejarstjoraskipti-i-dag
|
Bæjarstjóraskipti í dag
Hermann Jón Tómasson tekur við af Sigrúnu Björk Jakobsdóttur sem bæjarstjóri á Akureyri á fundi bæjarstjórnar í dag. Eru bæjarstjóraskiptin samkvæmt málefnasamningi Samfylkingar og Sjálfstæðisflokk sem gerður var eftir síðustu bæjarstjórnarkosningar. Þar segir að bæjarstjóri fyrstu þrjú árin verði frá Sjálfstæðisflokknum en síðasta árið frá Samfylkingunni.
Enginn aukakostnaður verður vegna skiptanna þar sem bæði Hermann Jón og Sigrún Björk hafa lýst því yfir að þau muni ekki þiggja biðlaun í lok starfstíma síns sem bæjarstjórar.
Nýja starfið leggst vel í Hermann Jón en ljóst er að tíminn framundan er langt því frá auðveldur vegna minni tekna bæjarins. Í nýlegu viðtali í Innanbæjarkróniku, starfsmannafréttum Akureyrarbæjar, sagði Hermann Jón:
„Það þarf að verja störfin og þjónustuna eins og kostur er þannig að við verðum áfram sveitarfélag í fremstu röð og séum tilbúin til að nýta tækifærið þegar forsendur skapast fyrir vexti og uppbyggingu. Ég mun hafa þetta að leiðarljósi í mínu starfi."
|
https://www.akureyri.is/is/frettir/akstursithrotta-og-skotsvaedi-a-glerardal-tillaga-ad-deilisk-2
|
Akstursíþrótta- og skotsvæði á Glerárdal. Tillaga að deiliskipulagsbreytingu
Bæjarstjórn Akureyrar auglýsir hér með skv. 1. mgr. 25 gr. skipulags- og byggingarlaga nr. 73/1997, tillögu að deiliskipulagsbreytingu akstursíþrótta- og skotsvæðis á Glerárdal, samþykkta í bæjarstjórn þann 9. júní 2009. Um er að ræða deiliskipulagsbreytingu skv. 1. mgr. 26. gr. sömu laga.
Skipulagssvæðið til nær lóðar Bílaklúbbs Akureyrar (BA) við Hlíðarfjallsveg. Með deiliskipulagsbreytingu þessari verður lóðinni skipt upp í fjórar lóðir. Lóð nr. 7 fyrir bílastæði verður sameignarlóð, lóð nr. 9 verður fyrir viðgerðar og þjónustuhús, lóð nr. 11 fyrir æfinga- og keppnissvæði og nr. 13 fyrir klúbbhús BA.
Tillöguuppdráttur og greinargerð mun liggja frammi í þjónustuanddyri Akureyrarbæjar, Geislagötu 9, 1. hæð, næstu 6 vikur frá birtingu þessarar auglýsingar, þ.e. frá 10. júní til 22. júlí 2009, svo að þeir sem þess óska geti kynnt sér tillöguna og gert við hana athugasemdir. Tillagan er einnig birt á heimasíðu Akureyrarbæjar: http://www.akureyri.is undir: Stjórnkerfið/Skipulag og lausar lóðir.
Akstursíþrótta- og skotsvæði á Glerárdal - uppdráttur
Frestur til að gera athugasemdir við tillöguna rennur út kl. 16:00 miðvikudaginn 22. júlí 2009 og skal athugasemdum skilað skriflega til Skipulagsdeildar Akureyrarkaupstaðar, Geislagötu 9, 3. hæð. Hver sá sem ekki gerir athugasemd við tillöguna innan þessa frests telst vera henni samþykkur.
10. júní 2009
Skipulagsstjóri Akureyrarkaupstaðar
|
https://www.akureyri.is/is/frettir/arsskyrsla-akureyrarbaejar-2008
|
Ársskýrsla Akureyrarbæjar 2008
Ársskýrsla Akureyrarbæjar fyrir árið 2008 kom út í lok síðasta mánaðar og geta áhugasamir nálgast eintak af henni í þjónustuanddyri Ráðhússins þar sem skýrslan liggur frammi. Að venju er í skýrslunni fjallað í stuttu máli um starfsemi allra deilda og stofnana bæjarins en myndskreytingar eru af starfsfólki bæjarins með þemanu "brostu með hjartanu".
Ársskýrsluna er einnig að finna HÉR á pdf-formi.
|
https://www.akureyri.is/is/frettir/hverfishatid-naustahverfis
|
Hverfishátíð Naustahverfis
Hverfishátíð Naustahverfis verður haldin á morgun, fimmtudaginn 11. júní, frá kl. 17-19 í Naustaborgum ofan Sómatúns. Íbúar hverfisins grilla saman og boðið verður upp á margs konar skemmtun fyrir unga sem aldna. Farið verður í leiki og ýmsar þrautir leystar, hestar og folald verða á staðnum og allir geta fengið andlitsmálun.
Þennan sama dag verður einnig opið hús í hinum nýja Naustaskóla frá kl. 18.30-20.00 þar sem fólki gefst kostur á að skoða bygginguna.
Íbúar hverfisins eru minntir á að skrá sig á póstlista hverfisnefndarinnar en það er hægt að gera með því að smella HÉR og skrá netfang sitt í þar til gerðan reit neðst til vinstri á síðunni.
Meðfylgjandi loftmynd af Naustaskóla og Naustatjörn tók Hörður Geirsson nú á dögunum.
|
https://www.akureyri.is/is/frettir/athugasemdir-vid-nyjan-midbae
|
Athugasemdir við nýjan miðbæ
Akureyrarbær hélt kynningu á fyrirliggjandi deiliskipulagstillögu af miðbæ Akureyrar frá 21. febrúar til 10. mars 2009. Staða verkefnisins var sú að meginlínur höfðu verið lagðar í deiliskipulaginu, en það var hins vegar enn í mótun. Markmið kynningar var að fá viðhorf bæjarbúa við þeim hugmyndum sem fyrir lágu og viðbrögð og nýjar hugmyndir innan þeirra meginlína sem lagðar höfðu verið.
Alls bárust ábendingar frá 67 aðilum. Nú hefur verið farið yfir allt deiliskipulagið á grundvelli þeirra og nokkrar breytingar og viðbætur átt sér stað í kjölfarið. Smelltu HÉR til að skoða minnisblað um málið.
|
https://www.akureyri.is/is/frettir/skolahljomsveit-austurbaejar-a-akureyri
|
Skólahljómsveit Austurbæjar á Akureyri
Skólahljómsveit Austurbæjar fer í vorferð um Norðurland land 13.–18. júní og heldur tónleika í Brekkuskóla á Akureyri sunnudaginn 14. júní kl. 20.00. Á mánudag verður hljómsveitin í Mývatnssveit en kemur aftur í bæinn á þriðjudag og mun þá leika víðsvegar um bæinn: Við Saga Capital kl. 11.30, Iðnaðarsafnið kl. 14.00 og í Kjarnalundi. Kl. 15.30 tekur hún á móti skemmtiferðarskipi við höfnina.
Á þjóðhátíðardaginn 17. júní tekur hljómsveitin þátt í hátíðahöldum bæjarins ásamt Lúðrasveit Akureyrar, spilar í Lystigarðinum, skrúðgöngu, við Nonnahús og á Ráðhústorgi.
Efnisskrá tónleikanna verður mjög fjölbreytt og miðast við aðstæður á hverjum stað. Í henni verða ýmis létt lög, m.a. Raiders of the Lost Ark, Catles in Spain, A Klezmer Karnival, ABBA on Broadway og nýja norska Eurovisionlagið Farytale.
|
https://www.akureyri.is/is/frettir/gengid-i-fotspor-nonna
|
Gengið í fótspor Nonna
Hefur þú séð Nonnasteininn? Hefur þú gengið í fótspor hins ástsæla barnabókarithöfundar Jóns Sveinssonar, Nonna? Ef svo er ekki þá er tilvalið fyrir alla fjölskylduna að gera sér glaðan dag sunnudaginn 14. júní kl. 14.00 og ganga í fylgd kunnugra um Nonnaslóð.
Þetta er létt og þægileg ganga þar sem farið verður stuttlega yfir lífshlaup Nonna, lesið upp úr bókum hans og skoðaðir staðir sem tengjast lífi hans og sögum.
Haraldur Þór Egilsson, sagnfræðingur og safnstjóri Minjasafnins á Akureyri, leiðir gönguna sem tekur rúmlega klukkustund. Lagt verður af stað frá Nonnahúsi kl. 14.00. Gangan er þátttakendum að kostnaðarlausu.
|
https://www.akureyri.is/is/frettir/graenfanahatid
|
Grænfánahátíð
Í gær var blásið til Grænfánahátíðar í leikskólanum Naustatjörn og á Pálmholti. Tilefni var að skólarnir fengu Grænfánann afhentan öðru sinni en Grænfánann fá þeir leikskólar sem hafa aukið umhverfismennt og styrkt umhverfisstefnu sína með því að stíga skrefin sjö í umhverfismálum.
Þegar því marki er náð fá skólarnir leyfi til að flagga Grænfánanum næstu tvö ár en sú viðurkenning fæst endurnýjuð ef skólarnir halda áfram góðu starfi. Grænfáninn er umhverfismerki sem nýtur virðingar víða í Evrópu sem tákn um árangursríka fræðslu og umhverfisstefnu í skólum.
Auk Naustatjarnar og Pálmholts hafa leikskólarnir Hlíðarból og Smábær í Hrísey þegar fengið Grænfánann.
Fræðast má nánar um Grænfánann og skrefin sjö með því að smella HÉR.
Myndirnar að neðan voru teknar við Naustatjörn í gær þegar Grænfánahátíðin var haldin þar.
|
https://www.akureyri.is/is/frettir/uthlutun-ur-haskolasjodi
|
Úthlutun úr Háskólasjóði
Forseti Íslands hr. Ólafur Ragnar Grímsson og Halldór Jóhannsson, framkvæmdastjóri KEA, afhentu á laugardag 7,6 milljónir króna úr Háskólasjóði KEA. Athöfnin fór fram á Sólborg, húsnæði Háskólans á Akureyri við Norðurslóð.
Þetta er í sjöunda sinn sem úthlutað er úr Háskólasjóði KEA en samstarfsyfirlýsing KEA og háskólans var fyrst undirrituð í október 2002 og endurnýjuð í september 2007.
Samkvæmt samkomulaginu eru veittir námsstyrkir, styrkir til rannsókna, búnaðarkaupa og sérverkefna og veitt eru verðlaun vegna námsárangurs til nemenda í viðskipta- og raunvísindadeild.
Við úthlutun er almennt horft til verkefna sem eru viðbót við samþykkta starfsemi HA og/eða samstarfsstofnana, þar sem verkefni fela í sér ný eða aukin tækifæri fyrir nemendur og starfsfólk og eru til þess fallin að efla byggð og tengingu við atvinnulíf, menningu eða náttúrufar félagssvæðisins.
Verðlaun vegna námsárangurs og úthlutun námsstyrkja voru alls sjö og til úthlutunar var rúmlega 1,1 milljón.
Umsóknir í flokki rannsókna, til búnaðarkaupa og sérverkefna voru 25 talsins og upphæðin sem sótt var um rúmar 26 milljónir. Tíu aðilar fengu styrk en alls komu rúmar 6,5 milljónir til úthlutunar að þessu sinni.
Sjá nánar HÉR.
|
https://www.akureyri.is/is/frettir/saektu-i-sjodi
|
Sæktu í sjóði
Norræna upplýsingaskrifstofan vekur athygli á því að nú er hægt á auðveldan hátt að kynna sér norræna tvíhliða sjóði eða „bilaterale fonde" á heimasíðu Norræna menningarsjóðsins.
Norræni menningarsjóðurinn hefur látið taka saman yfirlit yfir helstu tvíhliða sjóði til norræns samstarfs. Yfirlitið er mjög aðgengilegt og er að finna á heimasíðu sjóðsins www.nordiskkulturfond.org undir „Bilaterale fonde i Norden".
|
https://www.akureyri.is/is/frettir/kvennasoguganga-um-innbaeinn
|
Kvennasöguganga um Innbæinn
Þann 19. júní 1915 fengu íslenskar konur 40 ára og eldri kosningarétt og kjörgengi til alþingis. Baráttan hafði staðið frá árinu 1885 þó fyrsta opinbera krafan um kosningarétt kvenna hafi ekki komið fram fyrr en árið 1895. Í ár eru liðin 94 ár frá því konur öðluðust kosningarétt og kjörgengi á við karla. Í tilefni dagsins verður í ár boðið upp á Kvennasögugöngu um innbæinn á Akureyri.
Gengið verður frá Samkomuhúsinu kl.16.15 og mun Elín Antonsdóttir leiða gönguna. Gangan er farin í boði Jafnréttisstofu, Minjasafnsins á Akureyri, Akureyrarbæjar og Zonta-klúbbana á Akureyri.
Áður en gangan hefst mun Kristín Sigfúsdóttir, bæjarfulltrúi, ávarpa göngugesti en síðan verður haldið af stað sem leið liggur inn innbæinn. Á leið um innbæinn munu göngugestir vitja ýmissa kvenna sem bjuggu og störfuðu í innbænum. Staldrað verður við heimili Vilhelmínu Lever, Ragnheiðar O. Björnsson, Önnu Þorbjargar, Elísabetar Geirmundsdóttur og fleiri kvenna í innbænum.
Í lok göngu flytur Kristín Ástgeirsdóttir, framkvæmdastýra Jafnréttisstofu, ávarp í tilefni dagsins.
Kvennasögugangan er nú gengin í annað sinn á Akureyri en í fyrra voru þátttakendur um 150.
Gangan myndaði nýja tengingu við innbæinn og varpaði ljósi á líf kvenna sem bjuggu og störfuðu þar og höfðu margar hverjar mikil áhrif á líf bæjarbúa á sínum tíma.
Auk þess að vera góð útivera þá hefur gangan það að markmiði að glæða húsin í innbænum lífi og vonandi munu göngugestir upplifa nýja og áhugaverða tengingu við húsin.
Að göngu lokinni verður boðið upp á kaffi í Minjasafnsgarðinum.
|
https://www.akureyri.is/is/frettir/17-juni-a-akureyri-1
|
17. júní á Akureyri
Mikil og góð þátttaka var í 17. júní hátíðarhöldunum á Akureyri. Spáð hafði verið grenjandi rigningu en það var eins og veðurguðirnir hefðu gefið ofurlítil grið rétt á meðan á helstu dagskrárliðum stóð en þegar liðið var á dagskrána á Ráðhústorgi byrjaði aftur að rigna. Myndirnar að neðan voru teknar í Lystigarðinum, af skrúðgöngunni á leið niður Gilið og á Ráðhústorgi.
|
https://www.akureyri.is/is/frettir/vidburdarik-helgi
|
Viðburðarík helgi
Í dag, föstudaginn 19. júní, verður Listasumar á Akureyri sett í Ketilhúsinu í 17. skipti og hefur dagskráin sjaldan eða aldrei verið jafn glæsileg. Sendiherra Noregs opnar sýningu á verkum norsk/íslenska málarans Kaare Espolin Johnson og á 2. hæð Ketilhússins opnar Héraðsskjalasafnið sýningu um íslensk ættartengsl Espolin.
Einnig verður í Deiglunni opnuð sýning á verkum japönsku listakonunnar Miyuki Tsushima. Allar nánari upplýsingar um dagskrá Listasumars er að finna á vef Menningarmiðstöðvarinnar http://listasumar.akureyri.is/.
Frá morgundeginum og fram á sunnudag mun íbúum Grímseyjar fjölga til muna þegar fram fer í eyjunni Sólstöðuhátíð. Boðið verður upp á siglingu umhverfis eyjuna, gönguferðir með leiðsögn og fl. Tónlistarmaðurinn KK verður með tónleika í Miðgarðakirkju klukkan 17 á laugardaginn og að þeim loknum verður blásið til sælkeraveislu þar sem matarkista Grímseyjar er í aðalhlutverki með fugl, egg, skarfakál, höfrung, hnísu og fl.
Hamarkotstún (Brekkutún) fær nýtt og skemmtilegt hlutverk á laugardaginn milli klukkan 13 -17 þegar blásið verður til Brekkugleði. Boðið verður upp á lifandi tónlist, hægt verður að skoða gamla uppgerðar dráttavélar og síðast en ekki síst verður markaðsstemning með sölubásum þar sem fólki kostur á að mæta með ýmiskonar dýrgripi að heima og selja áhugasömum.
Flughelgi Flugsafns Íslands verður um helgina. Meðal dagskrárliða er listflug, fallhlífastökk, þyrluflug, svifflug og ekki má gleyma að boðið verður upp á útsýnisflug. Einnig verða þrír af elstu flugstjórum landsins heiðraðir.
Gera má ráð fyrir að Listagilið verði iðandi af lífi um helgina en auk þeirra sýninga sem nú eru í gangi t.d. Hulda Hákon í Listasafninu og Arnar Tryggvason í Jónas Viðar Gallery þá eru opnanir í Festarkletti sem er listhús Óla G. Jóhannssonar, í Populus Tremula opnar sýning á verkum Guðrúnar Pálínu Guðmundsdóttur og í Safnasafninu Svalbarðsströnd. Einnig verður Ljóðadagskrá með rokkuðu ívafi í Verksmiðjunni á Hjalteyri. Nánari upplýsingar er að finna á heimasíðu Myndlistafélagsins http://mynd.blog.is/blog/mynd/.
Bíladagar sem haldnir eru á vegum Bílaklúbbs Akureyrar voru settir í gær og standa yfir fram á sunnudag. Nánari upplýsingar um dagskrána er að finna á vef Bílaklúbbsins www.ba.is.
|
https://www.akureyri.is/is/frettir/ny-mannaudsstefna
|
Ný mannauðsstefna
Í febrúar 2009 voru drög að nýrri mannauðsstefnu hjá Akureyrarbæ kynnt og óskað var eftir athugasemdum frá starfsfólki. Margar góðar ábendingar bárust og nýtti starfshópurinn margar þeirra við lokafrágang vinnunnar. Þann 17. mars sl. var ný mannauðsstefna Akureyrarbæjar samþykkt í bæjarstjórn.
Forsaga málsins er sú að síðastliðið sumar skipaði Sigrún Björk Jakobsdóttir, þáverandi bæjarstjóri, starfshóp til að vinna að endurskoðun á starfsmannastefnu Akureyrarbæjar. Starfshópinn skipuðu:
Björg Sigurvinsdóttir, leikskólafulltrúi á skóladeild
Dagný M. Harðardóttir, skrifstofustjóri Ráðhúss
Dögg Harðardóttir, deildarstjóri Eini-og Grenihlíð, Öldrunarheimili Akureyrarbæjar
Hólmkell Hreinsson, amtsbókavörður
Ingunn H. Bjarnadóttir, verkefnastjóri starfsþróunar, formaður starfshópsins
Ólafur Örn Torfason, forstöðumaður á búsetudeild
Sædís Gunnarsdóttir, verkefnastjóri fasteignaskráningar
Úlfar Björnsson, skólastjóri Glerárskóla
Með starfshópnum störfuðu Gunnar Frímannsson og Kristjana Kristjánsdóttir verkefnastjórar.
Meginmarkmið mannauðsstefnunnar er að tryggja hæfni og starfsánægju starfsfólks Akureyrarbæjar. Stefnan er uppsett á þann veg að markmið og aðgerðir til að ná markmiðum eru sett fram með skýrum hætti auk þess sem ábyrgðaraðilar á framkvæmd eru tilgreindir.
Almenn réttindi starfsmanna eru tilgreind í sérstökum kafla ásamt þeim skyldum sem starfsfólk hefur gagnvart Akureyrarbæ. Að lokum eru settar fram aðgerðir til þess að tryggja eftirfylgni með stefnunni.
Mannauðsstefnuna má nálgast á starfsmannahandbók á heimasíðu Akureyrarbæjar auk þess sem henni verður dreift í alla vinnustaði bæjarins.
Ingunn Helga Bjarnadóttir, verkefnisstjóri starfsþróunar, afhendir Hermanni Jóni Tómassyni, bæjarstjóra á Akureyri, fyrsta eintak mannauðsstefnu Akureyrarbæjar.
|
https://www.akureyri.is/is/frettir/aflskonur-fa-styrk
|
Aflskonur fá styrk
Á kvennadaginn, 19. júní sl. fékk Aflið - samtök gegn heimilis- og kynferðisofbeldi, afhentan peningastyrk frá formanni Ladies Circle klúbbs númer 1. LC-1 klúbburinn er hluti af Ladies circle hreyfingunni sem eru alþjóðleg samtök kvenna sem vilja stuðla að því að konur kynnist hver annarri, víkki út sjóndeildarhring sinn og efli alþjóðlegan skilning og vináttu.
Aflið mun nýta styrkinn til útgáfu kynningarbæklings sem er í bígerð og verður á 10 tungumálum. Með þessu móti getur Aflið lagt sitt af mörkum við að ná til sem flestra sem þurfa á aðstoð að halda. Mjög mikil aukning hefur verið frá 2007 til 2008 eftir aðstoð Aflsins, um 94% og enn meiri aukning er á þessu ári.
Aflið sinnir forvörnum í grunnskólum og framhaldsskólum á Akureyri og er raunin sú að eftir hvern fyrirlestur leitar nýr þolandi eftir aðstoð Aflsins.
Smelltu hér til að skoða heimasíðu Aflsins
Sæunn Guðmundsdóttir og Jóhanna G. Þorsteinsdóttir f.h. Aflsins og Hafdís Inga Haraldsdóttir f.h. Ladies circle nr. 1 á Akureyri
|
https://www.akureyri.is/is/frettir/jonsmessuleikur-i-kjarnaskogi
|
Jónsmessuleikur í Kjarnaskógi
Hinn árlegi Jónsmessuleikur verður haldinn í Kjarnaskógi í kvöld og hefur hópur ungmenna, undir leiðsögn starfsmanna Gilfélagsins og Menningarmiðstöðvarinnar í Listagili, staðið að undirbúningi í allan dag. Að venju er unnið á ýmsan skemmtilegan hátt með efnivið úr skóginum og boðið verður upp á alls kyns framandi heima, sem ættu að hitta marks jafnt hjá ungum sem öldnum.
Jónsmessuleikurinn verður svo milli 18 og 21 í kvöld. Þátttakendur geta mætt á hvaða tíma sem þeir vilja og farið á milli stöðvanna. Meðal þess sem boðið er uppá eru Kraftheimar, Pölse-verden, Dulheimar, Jötunheimar, Álfheimar, Undirheimar, Furðuheimar, Sköpunarheimar, Upplýsingaheimar, Miðheimar og loks Glaðheimar, en hjá þeim er stanslaus gleði í boði.
Allir eru velkomnir og það er enginn aðgangseyrir.
|
https://www.akureyri.is/is/frettir/heitir-fimmtudagar
|
Heitir fimmtudagar
Heitir fimmtudagar á Akureyri eiga orðið fastan sess sem vettvangur góðs jazz á Listasumri og eru þeir samofnir nær tveggja mánaða listahátíð. Nú sem fyrr munu Heitir fimmtudagar hita mörgum jazzunnandanum og bræða í besta skilningi þess orðs. Jazzklúbbur Akureyrar var og er einn mesti hitagjafi landsins á jazzsviðinu og ekki verður dregið úr kyndingunni í ár!
Í sumar verða níu Heitir fimmtudagar og verður boðið til veislu í hvert skipti. M.a. munu söngkonurnar Andrea Gylfadóttir, Heiða Árnadóttir og Ragnheiður Gröndal mæta og Tómas R. lætur sitt ekki eftir liggja frekar en ýmsir aðrir góðir. Jazztónleikarnir eru miðaðir við það að sem flestir jazzáhugamenn geti notið þeirra og eru Heitir fimmtudagar löngu orðnir hluti af listalandslagi því sem mörgum gestum bæjarins finnst ómissandi þáttur í heimsóknum sínum til Akureyrar.
Sveiflukóngurinn og ein frægasta jazzstjarna allra tíma, Lester Young, verður í sviðsljósinu við upphaf Heitra fimmtudaga þann 25. júní kl. 21.30 í gömlu góðu Deiglunni. Við það tækifæri er að sjálfsögðu boðið upp á valinkunna jazzleikara sem túlka meistara Lester Young, þá Hauk Gröndal á saxófón, Ásgeir Ásgeirsson á gítar, Erik Qvick á trommur og Þorgrím Jónsson á kontrabassa.
Sem fyrr gilda afsláttarkortin á 6 tónleika að eigin vali fyrir sumarið 2009 og sumarið 2010. Kostar þá einungis 500 krónur á hverja tónleika og veitir kortið 50% afslátt.
Stuðningsfyrirtæki og styrktaraðilar Jazzklúbbs Akureyrar vegna Heitra fimmtudaga eru Akureyrarstofa, Hjá Guðjóni, Listasumar á Akureyri, Norðurorka, Menningarráð Eyþings, FÍH, Flugfélag Íslands, Rub 23 og Sella ehf.
|
Subsets and Splits
No community queries yet
The top public SQL queries from the community will appear here once available.